text:
Ngaba Unayo ‘Intliziyo Yokwazi’ uYehova?
“Ndiza kubanika nentliziyo yokundazi, ukuba ndinguYehova; yaye baya kuba ngabantu bam.”—YER. 24:7.
1, 2. Yintoni enokwenza abanye babe nomdla kwikhiwane?
NGABA uyawathanda amakhiwane, enoba ngasandul’ ukukhiwa okanye ngaqwayitiweyo? Athandwa gqitha, ngoko afumaneka kulo lonke ihlabathi. Mandulo ayethandwa gqitha ngamaYuda. (Nah. 3:12; Luka 13:6-9) Amakhiwane azaliswe zizondlo neeminerali; ngoko, abanye bathi aluncedo kwintliziyo.
2 UYehova wakha wathelekisa intliziyo nekhiwane. Wayengathethi ngezondlo zokoqobo esizifumana kwikhiwane. Wayethetha ngentliziyo yokomfuziselo. Into awayithetha kumprofeti uYeremiya inokunceda iintliziyo zethu nezalamane. Njengoko sihlolisisa amazwi akhe, cinga ngento enokufundwa ngamaKristu kuwo.
3. Abhekisela kwintoni amakhiwane akuYeremiya isahluko 24?
3 Makhe siqale ngokuqwalasela into eyathethwa nguThixo ngamakhiwane ngomhla kaYeremiya. Ngowama-617 B.C.E., amaYuda ayekwimeko embi ngokomoya. UYehova wanika uYeremiya umbono wekamva, ezekelisa ngeentlobo ezimbini zamakhiwane—amakhiwane “alunge kakhulu” namakhiwane “amabi kakhulu.” (Funda uYeremiya 24:1-3.) Amakhiwane amabi ayebhekisela kuKumkani uZedekiya nakwabo kwakumbovu ukuba njengaye bagagane nengqumbo kaKumkani uNebhukadenetsare. Kuthekani ngoHezekile, uDaniyeli, nabahlobo bakhe abathathu ababesele beseBhabhiloni, kunye namaYuda awayesele eza kuthinjelwa apho? Aba babefana namakhiwane alungileyo. Intsalela yabo yayiza kubuyela apho ukuze ivuse iYerusalem netempile yayo, ibe kwabanjalo.—Yer. 24:8-10; 25:11, 12; 29:10.
4. Yintoni ekhuthazayo kumazwi kaThixo ngamakhiwane alungileyo?
4 UYehova wathi ngabo bafanekiselwa ngamakhiwane alungileyo: “Ndiza kubanika nentliziyo yokundazi, ukuba ndinguYehova; yaye baya kuba ngabantu bam.” (Yer. 24:7) La ngamazwi angumxholo weli nqaku, ibe akhuthaza gqitha! UThixo ufuna ukunika mntu ngamnye ‘intliziyo yokumazi.’ Apha, ‘intliziyo’ ibhekisela kumntu esinguye ngaphakathi. Ngokuqinisekileyo, uyayifuna intliziyo enjalo nokuba yinxalenye yabantu bakhe. Ukuze kwenzeke oko, umele ufundisise iBhayibhile uze wenze oko ukufundayo, ngokuguquka uze ujike ngokushiya izono, uzahlulele kuThixo, uze ubhaptizwe egameni loYise, loNyana nelomoya oyingcwele. (Mat. 28:19, 20; IZe. 3:19) Mhlawumbi sele uwathabathile loo manyathelo, okanye uya rhoqo kwiintlanganiso zamaNgqina kaYehova, ngoko uzabalazela ukuwathabatha.
5. Yeyoobani ke intliziyo awayebhala ngayo uYeremiya?
5 Enoba sesiwathabathile onke la manyathelo, kusekho into esimele siyijonge isimo sengqondo nendlela esiziphatha ngayo. Isizathu soko unokusibona kwenye into eyabhalwa nguYeremiya ngentliziyo. Ezinye izahluko zale ncwadi zithetha ngeentlanga ezazingqonge amaYuda, kodwa olona hlanga yabhalelwa lona ngamaYuda ebudeni bolawulo lookumkani bawo abahlanu. (Yer. 1:15, 16) Abona bantu sasisiya kubo isigidimi sikaYeremiya ngamadoda, abafazi nabantwana ababezahlulele kuYehova. Ngomhla kaMoses ookhokho bawo bakhetha ukuzahlulela kuYehova. (Eks. 19:3-8) Ngomhla kaYeremiya abantu bavuma ukuba babezahlulele kuYehova. Bathi: “Size kuwe, kuba wena, Yehova, unguThixo wethu.” (Yer. 3:22) Noko ke, ngaba zazinjalo neentliziyo zabo?
KWAKUFUNEKA UTYANDO LWENTLIZIYO
6. Kutheni sime sibe nomdla koko uThixo akutshoyo ngentliziyo?
6 Oogqirha banokusebenzisa ubugcisa bezi mini ukuxilonga intliziyo batsho babone indlela esebenza ngayo. Noko ke, uYehova wenza okungaphezu koko, njengakumhla kaYeremiya. Akanantanga kule nkalo njengokuba sibona kumazwi akhe athi: “Intliziyo inenkohliso kunayo nantoni na yaye iyatyhudisa. Ngubani na onokuyazi? Mna, Yehova, ndiyayigocagoca intliziyo, . . . ukuze ndinike ngamnye ngokweendlela zakhe, ngokwesiqhamo sezenzo zakhe.” (Yer. 17:9, 10) ‘Ukugocagoca intliziyo’ akufani nokuxilonga intliziyo yokoqobo, yona igqiba iminyaka engama-70 nengama-80 ibe sele ibethe izihlandlo ezimalunga neebhiliyoni ezintathu. Apha uYehova wayethetha ngentliziyo yokomfuziselo. Loo ‘ntliziyo’ ibhekisela kubuntu bangaphakathi, iminqweno, iingcinga, imeko yakhe, isimo sengqondo neenjongo. Nawe unayo loo ntliziyo. UThixo uyakwazi ukuyihlola, ibe nawe ungakwazi ukusa kumkhamo othile.
7. UYeremiya wayichaza njani intliziyo yamaYuda omhla wakhe?
7 Ukuze sikwazi ukuzihlola, sinokuzibuza oku, Yayinjani intliziyo yokomfuziselo yenkoliso yamaYuda ngomhla kaYeremiya? Ukuze ufumane impendulo, qwalasela ibinzana elingaqhelekanga elasetyenziswa nguYeremiya: “Yonke indlu kaSirayeli ayalukanga entliziyweni.” Wayengathethi ngokwaluswa kwamadoda amaYuda, kuba wathi: “‘Khangela! Kuza imihla,’ utsho uYehova, ‘endiza kumphendulisa ngayo wonk’ ubani owalukileyo kodwa abe esesekungalukini.’” Ngoko namadoda akwaYuda alukileyo, ‘ayengalukanga entliziyweni.’ (Yer. 9:25, 26) Yintoni ke, eyayithethwa koku?
8, 9. Yiyiphi ingxaki yentliziyo ekwakufuneka ayilungise amaYuda amaninzi ngomhla kaYeremiya?
8 Into esinceda sibe nofifi, ‘lwentliziyo engalukanga’ sesi sibongozo sikaThixo kumaYuda: “Nize nisuse amajwabi eentliziyo zenu, nina madoda akwaYuda nabemi baseYerusalem; ukuze umsindo wam ungaphumi . . . ngenxa yobubi bezenzo zenu.” Kodwa zaziphuma phi ezi zenzo zibi? Ngaphakathi, entliziyweni yabo. (Funda uMarko 7:20-23.) Esebenzisa uYeremiya, uThixo wawuchaza kakuhle owona mthombo wezenzo ezibi zamaYuda. Intliziyo yawo yayinenkani nemvukelo. Iinjongo neengcamango zawo zazingamkholisi uThixo. (Funda uYeremiya 5:23, 24; 7:24-26.) UThixo wathi kuwo: “Zaluseleni kuYehova, nize nisuse amajwabi eentliziyo zenu.”—Yer. 4:4; 18:11, 12.
9 AmaYuda omhla kaYeremiya ayefuna utyando lwentliziyo yomfuziselo—‘ulwaluko lwentliziyo’—njengokuba lwalufuneka nakulawo omhla kaMoses. (Dut. 10:16; 30:6) ‘Ukususa ijwabi lentliziyo yawo’ kwakuthetha ukwahlukana nezinto ezazibangela ukuba intliziyo yawo ibe lukhuni—iingcinga, iminqweno okanye iinjongo ezingqubana nokuthanda kukaThixo.—IZe. 7:51.
‘INTLIZIYO YOKWAZI’ UTHIXO NAMHLANJE
10. Yintoni esimele siyifune njengoDavide?
10 Simbulela gqitha uThixo ngokusinceda siyiqonde intliziyo yokomfuziselo! Abanye basenokuzibuza, kodwa kutheni kubalulekile nje ukuba amaNgqina kaYehova akwazi oku? Isizathu asikokuba amaKristu amaninzi esenza izinto ezimbi okanye esiba ‘ngamakhiwane amabi,’ njengamaYuda amandulo. Bona abakhonzi bakaThixo namhlanje bathembekile, ihambo yabo icocekile. Sekunjalo, bamele bakhumbule ukuba kwanelungisa uDavide wenza esi sicelo kuYehova: “Ndigocagoce, Thixo, uze uyazi intliziyo yam. Ndihlolisise, uze uzazi iingcamango zam eziphazamisayo, ubone enoba kukho nayiphi na indlela yobubi kum.”—INdu. 17:3; 139:23, 24.
11, 12. (a) Kutheni simele sonke sihlole iintliziyo zethu? (b) Yintoni angayi kuyenza uThixo?
11 UYehova ufuna simazi size sihlale samkelekile kuye. Ethetha ngelungisa, uYeremiya wathi: “Wena, Yehova wemikhosi, uyamhlolisisa lowo ulilungisa; ubona izintso nentliziyo.” (Yer. 20:12) Ukuba uSomandla uhlola nkqu nentliziyo yelungisa, oko kuthetha ukuba sonke simele sizihlole ngokunyaniseka ezethu. (Funda iNdumiso 11:5.) Xa sizihlola, singafumanisa ukuba isimo sengqondo, injongo, okanye indlela esivakalelwa ngayo ifuna ukulungiswa. Sinokubhaqa ukuba sinento eyenza intliziyo yethu ingathobeli, ‘ijwabi lentliziyo’ elifuna ukwaluswa. Olo iya kuba lutyando lokomfuziselo, lokususa ububi entliziyweni. Ukuba uyavuma ukuba intliziyo ifuna ukuhlolwa, yintoni omele uyijonge? Ungalwenza njani olo hlengahlengiso?—Yer. 4:4.
12 Inye into esiqiniseke ngayo yile: UYehova akayi kusinyanzela ukuba sitshintshe. Wathi abo ‘bangamakhiwane alungileyo’ wayeya ‘kubanika intliziyo yokumazi.’ Akazange athi uza kubanyanzela batshintshe iintliziyo zabo. Yayimele ibe ngabo abanqwenela ukwazi uThixo. Kunjalo ke nangathi.
13, 14. UmKristu unokwenzakaliswa njani yintliziyo yakhe?
13 UYesu wathi: “Entliziyweni kuphuma iingcinga ezingendawo, ukubulala, ukukrexeza, uhenyuzo, ubusela, ubungqina bobuxoki, izinyeliso.” (Mat. 15:19) Kucacile ukuba, xa umzalwana eye wakrexeza okanye wahenyuza ngenxa yeminqweno ephosakeleyo yentliziyo kodwa akaguquka, angaphulukana nolwalamano analo noThixo ngonaphakade. Ukanti, kwanokuba akade asenze eso sono, unokuvumela loo minqweno iphosakeleyo ikhule entliziyweni. (Funda uMateyu 5:27, 28.) Yiloo nto ke kubalulekile ukuba umntu azihlole intliziyo. Xa uhlolisisa intliziyo yakho, ngaba ukhe uzive unqwenela ngokungafanelekanga umntu othile wesini esahlukileyo, umnqweno ofihlakeleyo ongafunwayo nguThixo omele uwususe?
14 Nakuba engadanga ‘wabulala,’ umzalwana unokuvumela ingqumbo ikhule entliziyweni ukusa kwinqanaba lokuba amthiye umzalwana wakhe. (Lev. 19:17) Umele azilahle kude ezo mvakalelo ingekade yonakale intliziyo yakhe.—Mat. 5:21, 22.
15, 16. (a) Chaza indlela umKristu ‘anokungaluki ngayo entliziyweni.’ (b) Kutheni ucinga ukuba uYehova akafuni sibe ‘nentliziyo engalukanga’?
15 Iyasivuyisa into yokuba inkoliso yamaKristu ingenayo ‘intliziyo enjalo.’ Sekunjalo, uYesu wathetha ‘ngeengcinga ezingendawo.’ Ezi ziimbono okanye izimo zengqondo ezinokuchaphazela iinkalo eziliqela zobomi. Ngokomzekelo, sinokucinga ukuba ukunyaniseka kwizalamane zethu kubaluleke ngaphezu kwayo nantoni na. Yinyaniso ukuba, amaKristu amele abe ‘nomsa wemvelo’ kwizalamane zawo, angafani nabaninzi abangenawo kule ‘mihla yokugqibela.’ (2 Tim. 3:1, 3) Kodwa sinokusuka siyibaxe indlela esiwubonisa ngayo. Abaninzi bathi “igazi liyajiya kunamanzi.” Ngoko banokukhetha ukuthethelela okanye beme kwicala lesalamane sabo nokuba sele kumnyama emntla, nabo bakhubeke xa sikhubekile. Yiloo nto kanye eyenzekayo yaza yakhokelela abantakwaboDina kwisenzo esibi sokubulawa kwabantu. (Gen. 34:13, 25-30) Ucinga ukuba yintoni eyayisentliziyweni ka-Abhisalom, neyakhokelela ekubeni abulale umntakwabo uAmnon? (2 Sam. 13:1-30) Ingayintoni enye xa ingezizo “iingcinga ezingendawo.”
16 Ewe kona, amaKristu okwenyaniso akabulali mntu. Kodwa asenokumqumbela umzalwana okanye udade oye wangquzulana nesalamane okanye acinga ukuba uye wasiphatha kakubi. Anokude angafuni nobubele bakhe, angayi nasemzini waloo mzalwana, okanye angabi nabubele, angammemi nasemizini yawo. (Heb. 13:1, 2) Intiyo enjalo nokungabi nabubele ayinakungxengxezeleka, kuba umntu owenza oko akanalo uthando. Enyanisweni, isenzo esinjalo kuMhloli weentliziyo besiya kuba ‘kukungaluki kwentliziyo.’ (Yer. 9:25, 26) Khumbula abo babongozwa nguYehova esithi: ‘Susani amajwabi eentliziyo zenu.’—Yer. 4:4.
UKUZUZA NOKULONDOLOZA ‘INTLIZIYO YOKUMAZI’ UTHIXO
17. Ukoyika uYehova kuya kusinceda njani sibe nentliziyo ethobelayo?
17 Kuthekani ukuba uthe xa uzihlola wafumanisa ukuba intliziyo yakho inengxaki yokuziphulaphula iziluleko zikaYehova, ‘ayalukanga’ ngandlela ithile? Mhlawumbi woyika abantu, uzifunela udumo okanye ubutyebi, okanye uneenkani akufuni kuxelelwa. Akungomntu wokuqala ukuba njalo. (Yer. 7:24; 11:8) UYeremiya wathi amaYuda angathembekanga exesha lakhe ‘ayenentliziyo eneenkani nenemvukelo.’ Waphinda wathi: ‘Akatsho entliziyweni yawo ukuthi: “Ke kaloku, masoyike uYehova uThixo wethu, Lowo unika izantyalantyala zemvula nemvula yasekwindla.”’ (Yer. 5:23, 24) Oku kubonisa kakuhle ukuba into eya kusinceda sibe nentliziyo ethobelayo kukumoyika nokumhlonela uYehova, simxabise. Olo loyiko luya kunceda ngamnye kuthi abe nentliziyo ethobelayo sitsho sibe yile nto kanye afuna sibe yiyo uThixo.
18. Yintoni uYehova ayithembise abo bomnqophiso omtsha?
18 Njengoko sisenza imigudu yokumthobela, uYehova uya kusinika ‘intliziyo yokumazi.’ Enyanisweni, yiloo nto kanye ayithembise abathanjiswa bomnqophiso omtsha: “Ndiza kuwufaka umthetho wam ngaphakathi kubo, ndize ndiwubhale entliziyweni yabo. Kwaye ndiza kuba nguThixo wabo, bona babe ngabantu bam.” Kuthekani ngokumazi ngokwenene? Wathi: “Abayi kuba safundisana ngamnye iqabane lakhe nomnye umntakwabo, besithi, ‘Mazini uYehova!’ kuba bonke baya kundazi, ukususela koyena mncinane nokusa koyena mkhulu kubo . . . Kuba ndiya kusixolela isiphoso sabo, nesono sabo andiyi kuba sasikhumbula.”—Yer. 31:31-34. *
19. Yintoni akhangele phambili kuyo amaKristu okwenyaniso?
19 Sonke sifanele sikulangazelele ukumazi uYehova nokuba yinxalenye yabantu bakhe. Eyona nto ifunekayo ukuze sixhamle, kukuxolelwa kwezono zethu ngentlawulelo kaKristu. Isibakala sokuba sinako ukuxolelwa izono zethu, simele sisenze nathi sifune ukubaxolela abanye, nkqu nabo kubonakala kunzima ukubaxolela. Ukusiphula neengcambu nayiphi na intiyo kuya kukunceda ube nentliziyo ephilileyo. Oko kuya kubonisa ukuba uya umazi ngakumbi uYehova. Uya kufana nabo uYehova wathi ngabo: “Okunene niya kundifuna nize nindifumane, kuba niya kundifuna ngentliziyo yenu yonke. Ndiya kuzenza ndifumaneke kuni.”—Yer. 29:13, 14.
^ isiqe. 18 Umnqophiso omtsha uxutyushwa kwisahluko 14 sencwadi ethi Ilizwi LikaThixo Elidluliselwa Kuthi NgoYeremiya.


c: text/html

text:
Iimpendulo Zemibuzo YeBhayibhile
Uza kwenza ntoni uYesu kwixesha elizayo?
Ngonyaka ka-33, uYesu wafa waza waphinda wavuka wanyukela ezulwini. Kamva, wanikwa igunya lokulawula njengoKumkani. (Daniyeli 7:13, 14) Kwixesha elizayo, uYesu onguKumkani uya kuzisa uxolo emhlabeni aze aphelise indlala.—Funda iNdumiso 72:7, 8, 13.
UYesu onguKumkani uza kubuphelisa ubungendawo emhlabeni
UYesu uza kwenza izinto ezimangalisayo njengoMlawuli wabantu. Uza kusebenzisa amandla awanikwe nguYise ekwenzeni abantu bafezeke kwakhona. Baza kubunandipha ubomi emhlabeni bengaluphali yaye bengafi.—Funda uYohane 5:26-29; 1 Korinte 15:25, 26.
Wenza ntoni ngoku uYesu?
Ngoku uYesu ukhokela umsebenzi wokushumayela emhlabeni wonke owenziwa ngabalandeli bakhe bokwenene. Batyelela abantu baze bababonise oko kutshiwo yiBhayibhile ngoBukumkani bukaThixo. UYesu wathi wayeya kuqhubeka ewuxhasa lo msebenzi wenziwa ngabafundi bakhe de uBukumkani bukaThixo buphelise oorhulumente babantu.—Funda uMateyu 24:14; 28:19, 20.
Ngebandla lamaKristu okwenyaniso, uYesu walathisela abantu kwindlela ebhetele yokuphila. Uza kuqhubeka ebalathisa nasekuphelisweni kwenkqubo yeli hlabathi aze abangenise kwihlabathi elitsha likaThixo.—Funda eyesi-2 kaPetros 3:7, 13; ISityhilelo 7:17.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?

robotstxt: allowed

filter: keep


text:
Ungayeki Ukulwela Iintsikelelo ZikaYehova
“Usukuzene noThixo kwakunye nabantu waza ekugqibeleni woyisa.”—GEN. 32:28.
IINGOMA: 60, 38
1, 2. Zeziphi iingxaki abamele bajongane nazo abakhonzi bakaYehova?
KUDALA abakhonzi bakaYehova abangagungqiyo ekumkhonzeni batsala nzima, ukususela kuAbheli owayengumntu wokuqala ukuthembeka. Umpostile uPawulos wabhalela amaKristu angamaHebhere esithi, ayeye “anyamezela imbambano enkulu phantsi kweembandezelo,” ngenxa yokuba efuna ukuvuyisa uYehova kwaye efuna iintsikelelo zakhe. (Heb. 10:32-34) UPawulos wafanisa ubunzima amaKristu ajongana nabo nokuzinikela kwabadlali kwimidlalo yamaGrike enjengokubaleka, imidlalo yokulwa namanqindi. (Heb. 12:1, 4) Nathi namhlanje, sikugqatso lobomi kwaye iintshaba zethu zifuna ukuthimba ingqalelo yethu, ukusiwisa, ukusiqoba nokusenza singonwabi, size singawufumani umvuzo esiwubekelweyo.
2 Okokuqala nje, sibambene ngezihlwitha noSathana nehlabathi lakhe elingendawo. (Efe. 6:12) Kubalulekile ukuba singavumi ukuphenjelelwa ‘zizinto ezinqatyisiweyo’ zeli hlabathi. Singabala kuzo iimfundiso zalo, ubulumko balo, imikhwa yalo eyonzakalisayo, enjengokulalana kwabantu abangatshatanga, ukutshaya, ukusela kakhulu nokusebenzisa iziyobisi. Kwakhona, simele singayeki ukulwa nobuthathaka bethu nokudimazeka.—2 Kor. 10:3-6; Kol. 3:5-9.
3. UThixo usiqeqesha njani ukuze silwe neentshaba zethu?
3 Ngaba phofu sinokukwazi ukuzoyisa ezi ntshaba zinamandla kangaka? Sinako, kodwa kuza kufuneka silwe. UPawulos wazifanisa nembethi-manqindi xa wathi: “Indlela endalathisa ngayo izithonga zam yeyokuze ndingabethi umoya.” (1 Kor. 9:26) Kanye njengokuba imbethi-manqindi iyixhimfa leyo ilwa nayo, nathi simele siziswantsulise iintshaba zethu. UYehova uyasiqeqesha ukuze sikwazi ukulwa. Usebenzisa iLizwi lakhe ukuze asinike imiyalelo esindisa ubomi. Enye indlela asinceda ngayo ziincwadi ezisekelwe eBhayibhileni, iintlanganiso zamaKristu, kunye neendibano zethu ezinkulu nezincinane. Ngaba uyazisebenzisa phofu izinto asifundisa zona? Ukuba akuzisebenzisi, ‘ubetha umoya,’ akulwenzi nto utshaba lwakho.
4. Sinokwenza ntoni ukuze singoyiswa bububi?
4 Iintshaba zethu zinokusiqubula zize zisihlasele xa singenamandla, ngoko simele sihlale sithe qwa. IBhayibhile iyasilumkisa isithi: “Musa ukuzivumela woyiswe bububi, kodwa hlala uboyisa ububi ngokulungileyo.” (Roma 12:21) Amazwi athi “musa ukuzivumela woyiswe bububi” abonisa ukuba sinako ukuboyisa ububi ukuba siqhubeka sisilwa nabo. Kwelinye icala, ukuba siyazivumela ukuba sibe sesichengeni size siyeke nokulwa, siya koyiswa nguSathana, lihlabathi lakhe elingendawo nakukungafezeki kwethu. Ungaze unikezele xa uqwetyiselwa nguSathana!—1 Pet. 5:9.
5. (a) Yintoni enokusinceda ukuze siqhubeke sisilwela iintsikelelo zikaThixo? (b) Siza kufunda ngoobani?
5 Abantu abalwa idabi kufuneka bangasilibali isizathu sokuba babe sedabini ukuba bafuna ukuphumelela. UThixo uya kubamkela aze abasikelele ukuba bahlala becinga ngamazwi esiwafumana kumaHebhere 11:6, athi: “Lowo uzayo kuThixo umele akholwe ukuba ukho nokuba ungumvuzi wabo bamfuna ngenyameko.” Isenzi sesiGrike esiguqulelwe ngokuthi “bamfuna ngenyameko” sibonisa ukuba le nto ifuna umntu azibhokoxe kwaye akhuthale. (IZe. 15:17) KwiZibhalo sifunda ngamadoda namabhinqa awazibhokoxayo ekufuneni iintsikelelo zikaYehova. UYakobi, uRakeli, uYosefu noPawulos bajongana neengxaki ezabashiya bedimazekile kwaye bediniwe, kodwa umzekelo wabo ubonisa ukuba ekunyamezeleni kukho umvuzo. Singenza njani ke ukuze nathi sifane nala magorha?
EKUNYAMEZELENI KUKHO UMVUZO
6. Yintoni eyanceda uYakobi wanyamezela, ibe wavuzwa njani? (Jonga umfanekiso osekuqaleni.)
6 UYakobi walwa idabi waza wanyamezela ngenxa yokuba emthanda uYehova, ebuxabisile ubuhlobo bakhe naye, kwaye engayithandabuzi into yokuba uYehova wayeza kuyisikelela inzala yakhe. (Gen. 28:3, 4) Yiloo nto eyenza ukuba xa wayesele esondele kwiminyaka eyi-100 enze konke okusemandleni akhe ukuze afumane iintsikelelo kuye; wada wabambana nengelosi. (Funda iGenesis 32:24-28.) Ngaba uYakobi wayenawo na amandla okunyamezela ukuze abambane nengelosi enamandla? Akunjalo! Kunoko wayeligorha elingoyiki ngakoyikiswa, ibe akazange anikezele! Wavuzwa ngokunyamezela kwakhe. Lalimfanele igama awalithiywayo elithi Sirayeli, (elithetha “Osukuzana NoThixo,” okanye “UThixo Uyasukuzana”). UYakobi wawufumana lo mvuzo siwufunayo nathi, ukuvuyisa uYehova nokufumana iintsikelelo zakhe.
7. (a) Yeyiphi imeko ebuhlungu awajongana nayo uRakeli? (b) Waqhubeka njani esilwa de wasikelelwa?
7 Inkosikazi kaYakobi, uRakeli, nayo yayinomdla wokubona ukuba uYehova wayeza kusizalisekisa njani isithembiso awayesenze kumyeni wakhe. Kodwa kwakubonakala ngathi kukho umqobo oxabileyo. Wayengenabantwana. Ngelo xesha, kwakubuhlungu kakhulu ukungabi nabantwana. URakeli wawafumana phi amandla okuqhubeka esilwa nemeko eyayimdimaza neyayingaphaya kwamandla akhe? Akazange alilahle ithemba. Kunoko, waqhubeka esilwa ngokuthandaza nangakumbi. UYehova waziva izibongozo zikaRakeli zokukhalela uncedo, ibe ekugqibeleni wamsikelela ngabantwana. Yiloo nto ngeny’ imini uRakeli wavuya kuba elwe umlo ‘oqobayo waza waphumelela’!—Gen. 30:8, 20-24.
8. Yeyiphi ingxaki enzima neyathath’ ixesha awayejongene nayo uYosefu, ibe singafunda ntoni kwindlela awasabela ngayo?
8 Asiyithandabuzi into yokuba umzekelo omhle owamiselwa nguYakobi noRakeli waba namandla kunyana wabo uYosefu, waphembelela indlela awazisingatha ngayo iimvavanyo. Xa uYosefu wayeneminyaka eyi-17 ubudala, ubomi bakhe batshintsha baba yenye into. Abakhuluwa bakhe bamthengisa njengekhoboka, bebhuqwa ngumona ke phofu. Kamva kwafuneka anyamezele ukuvalelwa kwintolongo yaseYiputa engenzanga nto. (Gen. 37:23-28; 39:7-9, 20-21) UYosefu akazange atyhafe; kwangaxeshanye akazange abe nenzondo aze afune ukubuyis’ izitya. Kunoko, wayesoloko ecinga ngobuhlobo bakhe noYehova. (Lev. 19:18; Roma 12:17-21) Sifanele sifunde kuYosefu. Ngokomzekelo, kwanokuba sakhula kabuhlungu okanye imeko yethu ngoku ayiniki themba, kufuneka singayeki ukulwa nokunyamezela. Ukuba asiyeki, uYehova uya kusisikelela.—Funda iGenesis 39:21-23.
9. Yintoni esifanele sizame ukuyenza ukuze sisikelelwe nguYehova njengoYakobi, uRakeli noYosefu?
9 Khawucinge ngemeko ojongene nayo nesenokuba isisilingo kuwe. Mhlawumbi udlelw’ indlala ngandlel’ ithile, uyacalulwa okanye kuhlekiswa ngawe. Okanye ke mhlawumbi utyholwa ngento ongayenzanga ngumntu okumonelayo. Kunokuba unikezele, khumbula into eyanceda uYakobi, uRakeli noYosefu baqhubeka bekhonza uYehova bevuya. UThixo wabomeleza waza wabasikelela kuba beye baqhubeka bebuxabisa ubuhlobo babo naye. Baqhubeka besenza umzamo kwaye besenza ngokuvumelana nemithandazo yabo. Sele sisondele kwisiphelo sale nkqubo; ngenxa yoko, sinezizathu ezibambekayo zokubambelela nkqi kwithemba elibekwe phambi kwethu! Ngaba ukulungele ukulwa ngamandla akho onke ukuze uYehova avuyiswe nguwe?
KULUNGELE UKUZILWELA IINTSIKELELO
10, 11. (a) Zeziphi ezinye iimeko ezinokufuna ukuba sizilwele iintsikelelo zikaThixo? (b) Yintoni enokusinceda senze ukhetho oluhle size siphumelele xa sisilwa nokudimazeka neziphazamiso?
10 Zeziphi ezinye iimeko ezinokufuna ukuba sizilwele iintsikelelo zikaThixo? Enye imeko abaninzi abaye bajongana nayo kukulwa nobuthathaka benyama. Abanye kuye kwafuneka ukuba bakhuphe nawokugqibela amandla abo ukuze bayithande intsimi. Mhlawumbi wena kufuneka unyamezele impilo enkenenkene okanye ubulolo. Masingalibali ke ukuba kunzima kwabanye abantu ukuxolela umntu obacaphukisileyo okanye obonileyo. Kungakhathaliseki ukuba sinexesha elingakanani sikhonza uYehova, sonke simele silwe nezinto ezixaba phambi kwethu xa sikhonza uThixo, obavuzayo abo bathembekileyo.
11 Ngeliphandle, akululanga ukwenza ukhetho oluhle nokulandela indlela yobuKristu. Kuba nzima nangakumbi xa intliziyo yethu enenkohliso isityhalela kwelinye icala. (Yer. 17:9) Ukuba uvakalelwa kukuba ezi zinto ngandlel’ ithile ziyakuphazamisa, thandaza ucele umoya oyingcwele. Umthandazo nomoya oyingcwele zinokukunika amandla okuphila ngendlela efanelekileyo nenokusikelelwa nguYehova. Ungathandazeli le wakugqiba wenze leyaa. Zama ukufunda iBhayibhile suku ngalunye, uziphe ixesha lokufundisisa neloNqulo Lwentsapho.—Funda iNdumiso 119:32.
12, 13. AmaKristu amabini ancedwa yintoni ukuze alawule iminqweno engafanelekanga?
12 Mininzi imizekelo ebonisa ukuba iLizwi likaThixo, umoya wakhe neencwadi zethu ziye zawanceda amaKristu ayoyisa iminqweno emibi. Omnye umfana wafunda inqaku elithi, “Unokuyixhathisa Njani Iminqweno Engafanelekanga?” elalikuVukani! kaDisemba 8, 2003. Uthi lamnceda njani? “Ndizama ngandlela zonke ukulawula iingcinga ezingafanelekanga. Ndathi ndakufunda kweli nqaku ukuba ‘kwabaninzi, ukuzama ukoyisa iminqweno engafanelekanga ngumlo onzima kakhulu,’ ndaziva nam ndiyinxalenye yebandla. Ndabona ukuba andindedwa.” Lo mfana wancedwa nalinqaku elithi, “Indlela Yokuphila Eyahlukileyo—Ngaba UThixo Uyakholiswa Yiyo?” elaphuma kuVukani! kaOktobha 8, 2003. Wafunda ukuba kwabanye eli dabi lifana ‘neliva enyameni.’ (2 Kor. 12:7) Ngoxa beqhubeka besilwela ukuziphatha ngendlela efanelekileyo, baba nethemba xa becinga ngekamva. Wathi: “Ngenxa yoko, okukhona ixesha lihamba, ndiya ndivakalelwa kukuba ndinako ukuhlala ndithembekile. Ndiyambulela uYehova ngokusebenzisa intlangano yakhe ukusinceda simelane nosuku ngalunye kweli hlabathi lingendawo.”
13 Nanga amanye amava odade waseMerika. Ubhala athi: “Mandinibulele ngokusoloko nisondla kanye ngokutya esikudingayo nangexesha elililo. Iba ngathi la manqaku abhalelwe mna. Sekuyiminyaka ngoku ndisilwa nokunqwenela into ayithiyileyo uYehova. Ngamany’ amaxesha ndiye ndifune ukuncama, ndinikezele. Ndiyazi ukuba uYehova unenceba kwaye uyaxolela, kodwa ngenxa yalo mnqweno ndinawo nangenxa yokuba ndingawuthiyanga, ndivakalelwa kukuba akanakukwazi ukundinceda. Oku kubethabethana kweengcinga kuchaphazele zonke iinkalo zobomi bam. . . . Emva kokuba ndifunde inqaku elikwiMboniselo kaMatshi 15, 2013, elithi ‘Ngaba Unayo “Intliziyo Yokwazi” UYehova?’ ndabona ukuba uYehova ufuna ngokwenene ukundinceda.”
14. (a) UPawulos wayewajonga njani amadabi awayewalwa? (b) Sinokuboyisa njani ubuthathaka bethu?
14 Funda amaRoma 7:21-25. UPawulos wayeyazi kuye into yokuba kunzima ukulwa neminqweno nobuthathaka obubangelwa kukungafezeki. Kodwa ke wayengayithandabuzi nakancinane into yokuba wayenako ukuliphumelela idabi awayelilwa xa ethembele kuYehova naxa enokholo kwidini lentlawulelo likaYesu. Kuthekani ngathi? Nathi sinokuphumelela ekulweni nobuthathaka bethu. Njani? Ngokuxelisa uPawulos, ngokuthembela kuYehova kungekhona kumandla ethu, nangokuba nokholo kwintlawulelo.
15. Kutheni umthandazo unokusinceda sihlale sithembekile kwaye sinyamezele?
15 Ngamanye amaxesha uThixo unokusivumela sibonise ukuba isixhalabisa kangakanani na loo nto isikhathazayo. Ngokomzekelo, ubuya kuthini ukuba wena (okanye isalamane sakho) ubugula kakhulu okanye uphethwe kakubi? Ubuya kumthemba ngokupheleleyo uYehova uze uthandaze kuye umbongoza ukuba akunike amandla ukuze uhlale uthembekile, uvuya kwaye unobuhlobo obuhle naye. (Fil. 4:13) Izinto ezenzeke kubantu abaninzi, abexesha likaPawulos nabaphila kule mihla, zingqina ukuba umthandazo unokusinceda sihlaziye amandla ethu kwaye sikwazi ukuqhubeka sinyamezele.
QHUBEKA UZILWELA IINTSIKELELO ZIKAYEHOVA
16, 17. Yintoni ozimisele ukuyenza?
16 UMtyholi angathanda ukukubona uncama yaye unikezela. Zimisele ‘ukubambelela nkqi koko kuhle.’ (1 Tes. 5:21) Siyakuqinisekisa ukuba unako ukumoyisa uSathana, ihlabathi lakhe kunye naso nasiphi na isono. Loo nto unokuyenza ngokumthemba ngokupheleleyo uThixo ukuba, uza kukwazi ukukomeleza.—2 Kor. 4:7-9; Gal. 6:9.
17 Ungayeki ke ukulwa. Qhubeka uzama. Sukuzana nazo iingxaki zakho. Unganikezeli. Mthembe uYehova ukuba uza ‘kuqongqothela phezu kwakho intsikelelo kude kungasweleki nto.’—Mal. 3:10.


text:
Februwari 22-28
NEHEMIYA 12-13
Ingoma 106 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Izifundo Eziluncedo Esizifumana KuNehemiya”: (imiz. 10)
Neh 13:4-9—Ukuphepha unxulumano olubi (w13 8/15 3 ¶5-8)
Neh 13:15-21—Ukwenza ukuthanda kukaThixo kube yeyona nto ibalulekileyo (w13 8/15 5-6 ¶13-15)
Neh 13:23-27—Ukulondoloza UbuKristu (w13 8/15 6-7 ¶16-18)
-
Ukwemba Ubuncwane ObuseBhayibhileni: (imiz. 8)
Neh 12:31—Yintoni eyayibangela ukuba kumiselwe iikwayari ezimbini? (it-2-E 454 ¶1)
Neh 13:31b—Yintoni uNehemiya awacela ukuba uYehova ayenze? (w11 2/1 14 ¶3-5)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Neh 12:1-26 (imiz. 4 nangaphantsi)
YIKHUTHALELE INTSIMI
Utyelelo Lokuqala: (imiz. 2 nangaphantsi) Hambisa isimemo seSikhumbuzo kumntu onomdla.
Utyelelo Lokuqala: (imiz. 4 nangaphantsi) Hambisa isimemo seSikhumbuzo neMboniselo kumntu onomdla nyhani. Beka isiseko sokubuyela.
Isifundo SeBhayibhile: (imiz. 6 nangaphantsi) Cacisela isifundo ngeSikhumbuzo usebenzisa incwadi ethi Okufundiswa YiBhayibhile iphepha 206-208. Nceda isifundo sakho sikwazi ukuya.
INDLELA YOKUPHILA YAMAKRISTU
Ingoma 5
“Bamemele ESikhumbuzweni Bonke Abantu Abakwintsimi Yakho!”: (imiz. 15) Ingxubusho. Chaza indlela ibandla eliza kuyigubungela ngayo intsimi. Xa ukwindawo ethi “Amanyathelo Onokuwathabatha,” dlala ividiyo yeSikhumbuzo. Bakhuthaze bonke ukuba babe nenxaxheba kweli phulo baze bahlakulele umdla abawufumeneyo. Makwenziwe nomboniso.
ISifundo SeBhayibhile Sebandla: ia isahl. 9 ¶14-24, nempinda yesahluko (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 39 Nomthandazo


text:
Ikhampasi yethu ayigqwesanga nje ngobuhle kuphela, koko ukufunda kwisebe lethu kungakukhokelela kumathuba omsebenzi ahluka-hlukeneyo amaninzi nanenzuzo, futhi abafundi bethu abanezidanga babangwa phantse kuwo onke amacandelo ezoqoqosho. Isebe lethu liphumelele iimbasa ezininzi zamazwe ngamazwe kwaye livelise iinjineli ezidume ehlabathini.
Ubungqina benkonzo yethu yodidi ebalaseleyo sisantya ezithi iiNjineli zethu ziphangwe ngazo yimarike yabasebenzi. Ngamanye amazwi, iiNjineli zethu ezithweswe isidanga kwezombane ne-elekthroniki zidla ngokufumana umsebenzi ( okanye singathi baphendula ubizo lwabo?) phambi kokutsho umthetho Ohm.
Inkqubo ye-BEng kubuNjineli boMbane ne-Elekthroniki iya kuxhobisa ngesiseko solwazi oluninzi seentlobo zamathuba omsebenzi. Iminyaka yesithathu neyokugqibela yakhiwe ngaphezu kwesiseko seenzululwazi zemathematika nezobunjineli ezisekwe kwiminyaka emibini yokuqala, ngeeaplikheyishini zobunjineli kwifildi yamandla ombane, iielekthroniki, iisistim zikazibuthe wombane, iisistim zekhompyutha, iisistim zolawulo nokwenziwa kwemiqondiso.
Inkqubo iqinisekiswe liBhunga leeNjineli zaseMzantsi Africa (i-ECSA), eliya kwenza ukuba abathweswe izidanga babhaliswe njengeeNjineli zobuNgcali. I-Washington Accord nayo ikwaqinisekisa ngokwamkeleka kumazwe ngamazwe kweziqinisekiso zemfundo zobunjineli zeYunivesithi yaseStellenbosch. Ngoko ke, isidanga esisinikezayo samkeleke kumazwe ngamazwe. Ngaphezu koko, uninzi lwabafundi bethu bangena kwimarike yabasebenzi bamazwe ngamazwe kwaye bayagqwesa kwiinkampani zeentlanga ezininzi.
INkqubo yokuXhasa ezeMfundo esebenzisanayo iyafumaneka kubafundi abasuka kumakhaya angathathi-ntweni.
ISebe linikeza ngenye inkqubo yesidanga seminyaka emine se-Bachelor seminyaka emine kubuNjineli boMbane ne-Elekthroniki, kunye namasetyana amane obuchule. Ezi zezeInfomatiki, aMandla ombane, ezeRobhothi, kunye nezoQhagamshelwano ngefowuni. Ubuchule buqalisa kwisimesta yesibini yonyaka wesithathu wesifundo.
EzeInfomatiki
Eli setyana ligxile kwinzululwazi yekhompyutha yenqanaba eliphezulu nakwiisistim zesoftwe (njengoqhagamshelwano lweintanethi, ugcino lwevishuwali, njl), kodwa likwanika umfundi isiseko esilungileyo kwiikhompyutha nakwidatha, kwaye liquka uyilo kwihadiwe nakwisoftwe kuzo zombini iilwimi zenqanaba eliphezulu neliphantsi. Abafundi abalandela eli setyana babhaliselwa iimodyuli ezintathu zonyaka wokugqibela wesine kwisidanga se-BSc kubuNzululwazi beKhompyutha kwiminyaka yabo yokugqibela emibini.
AMandla ombane
Kwisetyana lezaMandla ombane, abafundi bafunda malunga neemoto zombane, ukuphehlwa kwamandla ombane, amandla ahlaziywa ngokutsha, ulawulo lwamandla kwakunye nolawulo lwamandla alawulwa ngekhompyutha.
EzeRobhothi
Isetyana lezeRobhothi ligxile kwinkalo apho oomekhanikhi badibana nee-elekthroniki, kwaye liquka ukuyilwa kweenqwelo zeerobhothi, iinqwelo-mafutha ezizihambelayo kwakunye neesathelayithi. Isebe kudala lizibandakanye ngokubanzi nokuphuhliswa kweesathelayithi ezakhiwa apha eMzantsi Afrika, kwaye liyinkokheli kwifildi yobunjineli besathelayithi.
EzoQhagamshelwano ngefowuni
Ihlabathi lethu lizele zizixhobo zoqhagamshelwano ezinjengeeselfowuni, iirediyo kunye nezamkeli zikamabona-kude neesistim ze-GPS. Imiqondiso yemayikhroweyivu ilungiswe ngemijelo yolwazi e-enkhowudiweyo, isasaza izehlo zezemidlalo ehlabathini lonke ngeentwana zomzuzwana, zisenza sikwazi ukuzibukela kubumfuma-mfuma bamakhaya ethu. Oku kwenzeka ngenxa yethiyori yezoqhagamshelwano. Eli setyana lesifundo ligxile ngokukodwa kulwazi olungee-elekthroniki, izixhobo zefrikhwensi ephezulu kwanokusasazwa kwedatha edingekayo yokungena kule fildi ibanzi engaphakathi kobuNjineli be-E&.
Ngolwazi oluninzi ngesakhiwo sesifundo kwakunye neenkcazelo zeemodyuli ezizimeleyo, nceda ubone incwadi yoNyaka yakutsha nje yeFakhalthi yobuNjineli.
Kunyaka wokuqala, bonke abafundi bezobuNjineli balandela izifundo ezifanayo ukuze bafumane izakhono ezifanelekileyo zemathematika nezobunzululwazi. Ukusukela kunyaka wesibini ukuya phambili, isiqulatho esisulungekileyo semathematika siyaqalisa ukuvulela indlela iimodyuli zesifundo sobunjineli apho imathematiki isentyenziswa kwiingxaki zobunjineli kwaye ngamanye amaxesha ziphuhliswa ngokwandileyo, njengoko kufunekayo. Ngoko ke kunyaka wesibini, izifundo ezahlukeneyo zezidanga zobunjineli ziyaqalisa ukuphambuka.
Kude kube sekupheleni kwesimesta yokuqala yonyaka wesithathu, bonke abafundi bobuNjineli be-E&E balandela isethi efanayo yeemodyuli. Oku kunikeza abafundi isiseko esibanzi esipheleleyo esiya kubenza babe nako ukuya nakweliphi na icala lemarike yomsebenzi wobunjineli bombane nobekhompyutha.
Ekuqaleni kwesimesta yesibini yonyaka wesithathu, abafundi bangaqalisa ukulandela elinye kula masetyana mane obuchule. Njengoko abafundi kwesi sigaba sele benolwazi olubalulekileyo lwezifundo zoqeqesho ezahlukileyo kubuNjineli be-E&E, banako ukwenza olusengqondweni malunga nenkqubo iyonke.
Amasetyana amane ayaqhubekeka kunyaka wesine nowokugqibela, kwaye umfundi ngamnye ugqiba inkqubo yakhe yemfundo ngeprojekthi yonyaka wokugqibela. Isahlulo esibalulekileyo sonyaka wokugqibela wesifundo sabelwa kule projekthi, eyincopho yeminyaka emine yesifundo.
Inkqubo ayizixakekisi ngemibandela yobunjineli bezemathematika nobobugcisa kuphela, koko nezakhono zolawulo lobunjineli, kunye nabo bonke abafundi bonyaka wokugqibela abathatha imodyuli kuburhwebi (i-entrepreneurship).
Kufaneke uhlangabezane neemfuneko ezithile ezincinci ukuze uthathwe kule nkqubo, njengoko zithiwe thaca kwincwadi yoNyaka yakutsha nje yeFakhalthi yobuNjineli. Ukuba uyahlangabezana nezi mfuneko, ungasenza apha isicelo apha isicelo.
Ucinga ngokufunda?
Ndifuna ukwenza isicelo
Ndingumfundi kungokunje
Ingaba ucinga ngokufunda?
Ndifuna ukwenza isicelo
Ndingumfundi kungokunje
November 30, 2016 – December 2, 2016
November 21, 2016 – November 25, 2016


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Ke kaloku ngokuphathelele izinto ezo benibhale ngazo, kuhle ngendoda ukuba ingamchukumisi+ umfazi;
2 kanti, ngenxa yokuxhaphaka kohenyuzo,+ ndoda nganye mayibe nowayo umfazi+ yaye umfazi ngamnye abe neyakhe indoda.
3 Indoda mayimnike okumfaneleyo umfazi wayo;+ kodwa nomfazi makenze ngokunjalo endodeni yakhe.+
4 Umfazi akanagunya kowakhe umzimba, kodwa yindoda yakhe enalo;+ ngokunjalo, nayo, indoda ayinagunya kowayo umzimba, kodwa ngumfazi wayo onalo.+
5 Musani ukubandezana,+ ngaphandle kokuba kungokuvumelana okwexesha elimisiweyo,+ ukuze ninikele ixesha emthandazweni nize nibe ndawonye kwakhona, ukuze uSathana anganihendi+ ngenxa yokuswela kwenu ukuzeyisa.+
6 Noko ke, ndisitsho nje ndiyanicebisa,+ andiyaleli.+
7 Kodwa ndinqwenela ukuba bonke abantu bebenjengam lo.+ Noko ke, ngamnye unesiphiwo sakhe+ esivela kuThixo, omnye ngale ndlela, omnye ngalaa ndlela.
8 Ke kaloku kubantu abangatshatanga+ nabahlolokazi, ndithi kuhle ukuba bahlale benjengam.+
9 Kodwa ukuba abanako ukuzeyisa,+ mabatshate, kuba kulunge ngakumbi ukutshata+ kunokutshiseka yinkanuko.+
10 Ke abantu abatshatileyo ndiyabayala, kanti ingendim kodwa iyiNkosi,+ ukuba umfazi ufanele angemki endodeni yakhe;+
11 kodwa ukuba okunene uyemka, makahlale engatshatanga okanye kungenjalo axolelane nendoda yakhe; yaye indoda ayifanele imshiye umfazi wayo.
12 Kodwa kwabanye mna ndithi, ewe, mna, ingeyiyo iNkosi:+ Ukuba nawuphi na umzalwana unomfazi ongakholwayo, ukanti evuma ukuhlala naye, makangamshiyi;
13 nomfazi onendoda engakholwayo, ukanti ivuma uhlala naye, makangayishiyi indoda yakhe.
14 Kuba indoda engakholwayo iyangcwaliswa ngenxa yomfazi wayo, nomfazi ongakholwayo uyangcwaliswa ngenxa yomzalwana; kungenjalo, abantwana benu ngokwenene bebeya kuba ngabangahlambulukanga,+ kodwa ngoku bangcwele.+
15 Kodwa ukuba lowo ungakholwayo uyemka,+ makemke; xa kunjalo umzalwana okanye udade akabotshelelwanga, kodwa uThixo unibizele eluxolweni.+
16 Kuba, wazi njani na, wena mfazi, ukuba akuyi kuyisindisa indoda yakho?+ Okanye, wazi njani na, wena ndoda, ukuba akuyi kumsindisa umfazi wakho?+
17 Kuphela, njengoko uYehova enike ngamnye isahlulo,+ ngamnye makahambe njengoko uThixo embizile.+ Yaye ndimisela+ ngaloo ndlela kuwo onke amabandla.
18 Kukho nawuphi na umntu owabizwa alukile?+ Makangabi ngongalukanga. Kukho nawuphi na umntu owabizwa engalukanga?+ Makangaluki.+
19 Ulwaluko+ aluthethi nto, nokungaluki+ akuthethi nto, kodwa okuyinto kukugcina imiyalelo kaThixo.+
20 Nakweyiphi na imo ngamnye awabizwa ekuyo,+ makahlale kuyo.+
21 Wabizwa ulikhoboka na? Makungakukhathazi oko;+ kodwa ukuba unako ukukhululeka, lixhakamfule elo thuba.
22 Kuba nabani na eNkosini owabizwa elikhoboka ungumkhululwa weNkosi;+ ngokunjalo nalowo wabizwa engokhululekileyo+ ulikhoboka+ likaKristu.
23 Nathengwa ngexabiso;+ musani ukuba ngamakhoboka+ abantu.
24 Nakweyiphi na imeko+ ngamnye awabizwa ekuyo, bazalwana, makahlale kuyo enxulumene noThixo.
25 Ke kaloku ngokuphathelele abo banyulu andinamyalelo uvela eNkosini, kodwa ndinikela uluvo lwam+ ngokwalowo wenzelwa inceba yiNkosi+ ukuba athembeke.+
26 Ngoko ke, ngenxa yentswelo esinayo, ndicinga ukuba kuhle ukuba umntu aqhubeke enjengoko anjalo.+
27 Ubotshelelwe emfazini na?+ Yeka ukufuna ukukhululeka.+ Ukhululwe na emfazini? Yeka ukufuna umfazi.
28 Kodwa kwanokuba ubuthe watshata, ubungayi kuba wenza sono.+ Yaye ukuba umntu onyulu utshatile, onjalo ebengayi kuba wenza sono. Noko ke, abo benjenjalo baya kuba nembandezelo enyameni yabo.+ Kodwa mna ndiconga nina.
29 Nditsho ke, bazalwana, ukuthi, ixesha eliseleyo lifinyele.+ Ukususela ngoku abo banabafazi mababe njengabangenabo,+
30 kwanabo balilayo babe njengabangaliliyo, nabo banemihlali babe njengabangenamihlali, nabo bathengayo babe njengabangenanto,
31 nabo balisebenzisayo eli hlabathi+ babe njengabangalisebenzisi ngokupheleleyo; kuba imeko yeli hlabathi iyatshintsha.+
32 Eneneni, ndifuna ukuba nikhululeke exhaleni.+ Indoda engatshatanga ixhalela izinto zeNkosi, indlela enokuzuza ngayo inkoliseko yeNkosi.
33 Kodwa indoda etshatileyo ixhalela+ izinto zehlabathi, indlela enokuzuza ngayo inkoliseko yomfazi wayo,+
34 yaye yahlulelene. Ngokubhekele phaya, ibhinqa elingatshatanga, eliyintombi enyulu, lixhalela izinto zeNkosi,+ ukuze libe ngcwele emzimbeni walo nasemoyeni walo. Noko ke, umfazi otshatileyo uxhalela izinto zehlabathi, indlela anokuzuza ngayo inkoliseko yendoda yakhe.+
35 Kodwa oku ndikutsho ngenxa yengenelo yenu yobuqu, kungekhona ukuze ndiniphosele irhintyela, kodwa ukuze ndinishukumisele koko kufanelekileyo+ noko kuthetha ukukhonza iNkosi rhoqo ngaphandle kwesiphazamiso.+
36 Kodwa ukuba nabani na ucinga ukuba uziphatha ngokungafanelekanga ngobunyulu bakhe,+ ukuba uthe wadlula entlahleni yobutsha, yaye le yindlela ekufanele kwenzeke ngayo, makenze oko akufunayo; akoni. Mabatshate.+
37 Kodwa ukuba nabani na uzimisele entliziyweni yakhe, engenayo intswelo, kodwa enegunya lokwenza ukuthanda kwakhe yaye enze isigqibo entliziyweni yakhe, sokugcina ubunyulu bakhe, uya kuba wenza kakuhle.+
38 Ngenxa yoko kwanalowo unikela ubunyulu bakhe emtshatweni wenza kakuhle,+ kodwa lowo ungabunikeliyo emtshatweni uya kuba wenza kakuhle ngakumbi.+
39 Umfazi ubotshiwe ebudeni balo lonke ixesha indoda yakhe iphila.+ Kodwa ukuba indoda yakhe ingalala ekufeni, ukhululekile ukuba atshatiselwe kulowo amfunayo, kuphela eNkosini.+
40 Kodwa unoyolo ngakumbi ukuba uhlala enjengoko anjalo,+ ngokoluvo lwam. Ngokuqinisekileyo ndicinga ukuba nam ndinomoya kaThixo.+
Yithumele
Yithumele
1 Korinte 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=46&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ICANDELO 19
Iziprofeto ZikaYesu Ezichaphazela Ihlabathi Lonke
UYesu uchaza izinto eziza kuphawula ubukho bakhe esemandleni obukumkani nokupheliswa kwale nkqubo yezinto
KWINTABA yeMinquma, apho ibonakala kakuhle iYerusalem netempile yayo esemazantsi, abafundi abane bakaYesu bambuza ngoko ebekuthetha ngaphambilana. UYesu usandul’ ukuthi itempile yaseYerusalem iza kutshatyalaliswa. Kwaye ngaphambilana, uye wabaxelela ‘ngokupheliswa kwenkqubo yezinto.’ (Mateyu 13:40, 49) Ngoku abapostile bayambuza: “Uya kuba yintoni na umqondiso wobukho bakho nowokupheliswa kwenkqubo yezinto?”—Mateyu 24:3.
UYesu wabaxelela ngezinto ezaziza kwenzeka ngaphambi kokuba iYerusalem itshatyalaliswe. Kodwa wayengathethi ngokutshatyalaliswa kweYerusalem nje kuphela. Kamva isiprofeto sakhe sasiza kuzaliseka kwihlabathi lonke. UYesu waprofeta ngomqondiso weziganeko ezaziza kwenzeka ngaxeshanye emhlabeni. Loo mqondiso wawuza kunceda abo basemhlabeni baqonde ukuba uYesu sele eqalisile ukulawula njengoKumkani ezulwini. Ngamany’ amazwi, lo mqondiso wawuza kubonisa ukuba uYehova uThixo umisele uYesu njengoKumkani woBukumkani obuthenjisiweyo bukaMesiya. Wawuza kubonisa ukuba uBukumkani sele buza kuphelisa ubungendawo buze buzise uxolo lokwenyaniso eluntwini. Ngaloo ndlela izinto awaprofeta ngazo uYesu zaziya kuphawula imihla yokugqibela yale nkqubo indala yezinto—izinto ezenzeka elunqulweni, kwezopolitiko nakwezentlalo—nokuqalisa kwenkqubo entsha.
Echaza oko kwakuza kwenzeka emhlabeni ngexesha lobukho bakhe elawula njengoKumkani ezulwini, uYesu wathi kwakuya kubakho iimfazwe, ukunqongophala kokutya, iinyikima ezinkulu, nokusasazeka kwezifo ehlabathini lonke. Kwakuza kwanda ukuchasa umthetho. Abafundi bakhe bokwenene babeza kushumayela iindaba ezilungileyo zoBukumkani bukaThixo ehlabathini lonke. Zonke ezi zinto zaziza kufikelela incopho ‘kwimbandezelo enkulu’ engazange ibekho ngaphambili.—Mateyu 24:21.
Abalandeli bakaYesu babeza kwazi njani ukuba ikufuphi loo mbandezelo? UYesu wathi: “Fundani kuwo umkhiwane.” (Mateyu 24:32) Xa umkhiwane uvelisa amagqabi, siyazi ukuba ihlobo likufuphi. Ngokufanayo, ukwenzeka ngaxeshanye kwazo zonke izinto ezachazwa nguYesu kwakuya kuba ngumqondiso wokuba isiphelo sikufuphi. NguBawo kuphela owaziyo umhla nelixa eza kufika ngalo imbandezelo enkulu. Ngoko uYesu wabongoza abafundi bakhe wathi: “Hlalani niphaphile, kuba anazi ukuba ixesha elimisiweyo linini na.”—Marko 13:33.
—Oku kusekelwe kuMateyu isahluko 24 nesama-25; kuMarko isahluko 13; kuLuka isahluko 21.
^ isiqe. 15 Ukuze ufumane inkcazelo engakumbi ngesiprofeto sikaYesu, funda isahluko 9 kwincwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.
Imihla Yokugqibela—IBhayibhile Incwadi Yesiprofeto Esichanileyo, Inxalenye 6
Ngaba sikho isiganeko esikhethekileyo esenzekayo kweli xesha siphila kulo? Funda ngeziprofeto ezisixhenxe ezibonisa ukuba ixesha esiphila kulo likhethekile.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Waqhubeka uYehova ethetha kuMoses, esithi:
2 “Lo woba ngumthetho woneqhenqa+ ngomhla wokusulungekiswa kwakhe, ekuzisweni kwakhe kumbingeleli.+
3 Uya kuphuma umbingeleli aye ngaphandle kwenkampu, akhangele umbingeleli; yaye ukuba isibetho seqhenqa siphilisiwe+ koneqhenqa,
4 umele anikele umyalelo umbingeleli; kwaye lowo uzihlambululayo umele athabathe iintaka ezimbini eziphilileyo nezihlambulukileyo+ nomsedare+ nomchako omfusa+ nehisope.+
5 Wonikela umyalelo umbingeleli, ize enye intaka ixhelelwe esityeni sodongwe phezu kwamanzi aqukuqelayo.+
6 Wothi ke ayithabathe intaka ephilileyo nomsedare nomchako omfusa nehisope, azithi nkxu ndawonye nentaka ephilileyo egazini lentaka exhelelwe phezu kwamanzi aqukuqelayo.
7 Andule ke amtshize+ ngalo izihlandlo ezisixhenxe+ lowo uzihlambululayo kwiqhenqa lakhe aze avakalise ukuba uhlambulukile,+ ayindulule intaka ephilileyo iye endle.+
8 “Lowo uzihlambululayo wozihlamba izambatho zakhe,+ achebe zonke iinwele zakhe, ahlambe umzimba+ emanzini, ahlambuluke ke, aze emva koko angene enkampini. Umele ahlale ngaphandle kwentente yakhe imihla esixhenxe.+
9 Kothi ngomhla wesixhenxe achebe zonke iinwele zakhe entloko+ nasesilevini sakhe namashiya akhe. Ewe, wozicheba zonke iinwele zakhe, azihlambe izambatho zakhe aze ahlambe umzimba wakhe emanzini; ahlambuluke ke.
10 “Ngomhla wesibhozo+ wothabatha amatakane eegusha aziinkunzi amabini aphilileyo nethokazi lemvu eliphilileyo elimnyaka mnye,+ libe linye, nezahlulo ezithathu zesishumi se-efa yomgubo ocolekileyo, ube ngumnikelo wokudla okuziinkozo+ ogalelwe ioli nomlinganiselo weloge enye yeoli;+
11 aze umbingeleli ovakalisa ukuba uhlambulukile ammise umntu ozihlambululayo, kunye nezo zinto, phambi koYehova emnyangweni wentente yokuhlangana.
12 Wolithabatha umbingeleli elinye itakane legusha eliyinkunzi, alisondeze libe ngumnikelo wetyala,+ nomlinganiselo weloge+ yeoli, aze azitshangatshangise zibe ngumnikelo otshangatshangiswayo+ phambi koYehova.
13 Umele alixhelele itakane legusha eliyinkunzi apho kuxhelelwa khona+ rhoqo umnikelo wesono nomnikelo otshiswayo, endaweni engcwele,+ kuba, njengomnikelo wesono, nawo umnikelo wetyala woba ngowombingeleli.+ Uyeyona nto ingcwele.
14 “Wothabatha umbingeleli egazini lomnikelo wetyala, aliqabe umbingeleli endlebeni yasekunene yalowo uzihlambululayo nakusithupha wesandla sakhe sasekunene nakubhontsi wonyawo lwakhe lwasekunene.+
15 Aze athabathe umbingeleli nakumlinganiselo weloge+ yeoli, ayigalele entendeni yakhe yasekhohlo.
16 Awuthi nkxu umbingeleli umnwe wakhe wasekunene kwioli esentendeni yakhe yasekhohlo aze ayitshize inxalenye yeoli ngomnwe wakhe izihlandlo ezisixhenxe+ phambi koYehova.
17 Wothi ke umbingeleli ayiqabe inxalenye yeoli esentendeni yakhe endlebeni yasekunene yalowo uzihlambululayo nakusithupha wesandla sakhe sasekunene nakubhontsi wonyawo lwakhe lwasekunene phezu kwegazi lomnikelo wetyala.+
18 Eseleyo ioli esentendeni yombingeleli, woyigalela entloko kulowo uzihlambululayo, aze umbingeleli amcamagushele+ ke phambi koYehova.
19 “Umbingeleli umele enze umnikelo wesono+ aze amcamagushele lowo uzihlambululayo ekungcoleni kwakhe, emva koko axhele umnikelo otshiswayo.
20 Wowunyusa umbingeleli umnikelo otshiswayo nomnikelo wokudla okuziinkozo+ esibingelelweni, aze amcamagushele;+ wohlambuluka ke.+
21 “Noko ke, ukuba usisisweli+ yaye akanazinto zaneleyo,+ umele athabathe itakane legusha eliyinkunzi libe linye, enze ngalo umnikelo wetyala otshangatshangiswayo wokumcamagushela, nesahlulo seshumi se-efa yomgubo ocolekileyo ugalelwe ioli, sibe ngumnikelo wokudla okuziinkozo, nomlinganiselo weloge yeoli,
22 namahobe amabini+ asendle okanye amantshontsho amabini amavukuthu, anokuphumelela ukuwafumana, elinye libe ngumnikelo wesono lize elinye libe ngumnikelo otshiswayo.
23 Umele awazise ngomhla wesibhozo+ kumbingeleli emnyangweni wentente yokuhlangana+ phambi koYehova, ukwenzela ukusulungekiswa kwakhe.+
24 “Umbingeleli wolithabatha itakane legusha eliyinkunzi lomnikelo wetyala+ nomlinganiselo weloge yeoli, aze azitshangatshangise umbingeleli zibe ngumnikelo otshangatshangiswayo phambi koYehova.+
25 Wolixhela itakane legusha eliyinkunzi lomnikelo wetyala, aze athabathe umbingeleli egazini lomnikelo wetyala, aliqabe endlebeni yasekunene yalowo uzihlambululayo nakusithupha wesandla sakhe sasekunene nakubhontsi wonyawo lwakhe lwasekunene.+
26 Wothi ke umbingeleli ayigalele inxalenye yeoli entendeni yakhe yasekhohlo.+
27 Ayitshize+ umbingeleli ngomnwe wakhe wasekunene inxalenye yeoli esentendeni yakhe yasekhohlo, izihlandlo ezisixhenxe phambi koYehova.
28 Aze umbingeleli aqabe inxalenye yeoli esentendeni yakhe endlebeni yasekunene yalowo uzihlambululayo nakusithupha wesandla sakhe sasekunene nakubhontsi wonyawo lwakhe lwasekunene phezu kwendawo enegazi lomnikelo wetyala.+
29 Eseleyo ioli esentendeni yombingeleli woyigalela entloko+ kulowo uzihlambululayo ukuze amcamagushele phambi koYehova.
30 “Wolithabatha elinye lamahobe asendle nokuba lelinye lamantshontsho amavukuthu anokuwafumana,+
31 aze enze umnikelo wesono+ ngelinye lalawo akwazileyo ukuwafumana, elinye libe ngumnikelo otshiswayo+ ndawonye nomnikelo wokudla okuziinkozo; umbingeleli amcamagushele+ lowo uzihlambululayo phambi koYehova.
32 “Nguwo lowo umthetho walowo unesibetho seqhenqa, ongabanga nandlela yakufumana nto angasulungekiswa ngayo.”
33 Waqhubeka ethetha uYehova kuMoses nakuAron, esithi:
34 “Xa nithe nafika ezweni lakwaKanan,+ endininika lona njengelifa,+ ndaza ndasibeka isibetho seqhenqa endlwini yelizwe elo lililifa lenu,+
35 makeze umninindlu amxelele umbingeleli, esithi, ‘Kubonakala kum ngathi kukho isibetho endlwini.’
36 Wonikela imiyalelo umbingeleli, ukuba bayikhuphe yonke into esendlwini ngaphambi kokuba angene umbingeleli ukuza kukhangela isibetho, ukuze angayivakalisi njengengahlambulukanga yonke into esendlwini; emva koko wongena umbingeleli ukuze ayikhangele indlu.
37 Akusibona isibetho, ukuba sisezindongeni zendlu, sizizifotho eziluhlaza bulubhelu okanye ezibubomvurha, yaye zibonakala zingene nzulu eludongeni,
38 wophuma umbingeleli endlwini aye emnyango wendlu aze ayivale+ indlu leyo imihla esixhenxe.
39 “Wobuya umbingeleli ngomhla wesixhenxe aze akhangele;+ yaye ukuba isibetho sinwenwile ezindongeni zendlu,
40 uya kunikela imiyalelo umbingeleli, ukuba anyothulwe+ amatye esikuwo isibetho eso, aphoswe ngaphandle kwesixeko endaweni engahlambulukanga.
41 Ayalele ukuba ixotyulwe indlu yonke ngaphakathi, baluphose udaka lodongwe abaluxobuleyo ngaphandle kwesixeko endaweni engahlambulukanga.
42 Bathabathe matye wambi baze bawafake esikhundleni saloo matye; kuthatyathwe olunye udaka lodongwe, ityatyekwe ngalo indlu.
43 “Noko ke, ukuba sithe sabuya isibetho sathi qwele endlwini emva kokunyothulwa kwamatye nasemva kokuxotyulwa kwendlu nokutyatyekwa kwayo,
44 wongena umbingeleli+ akhangele; yaye ukuba isibetho sinwenwile endlwini, liqhenqa elinobuhlungu+ elo endlwini. Ayihlambulukanga ke.
45 Yodilizwa indlu namatye ayo namaplanga ayo nodaka lonke lodongwe lwaloo ndlu zize zikhutshelwe ngaphandle kwesixeko ezo zinto endaweni engahlambulukanga.+
46 Lowo ungenayo endlwini leyo ngayo yonke imihla yokuvalwa kwayo+ woba ngongahlambulukanga kude kuhlwe;+
47 yaye lowo ulala kuloo ndlu ufanele azihlambe izambatho zakhe,+ nalowo udlela kuloo ndlu ufanele azihlambe izambatho zakhe.
48 “Noko ke, ukuba umbingeleli uthe wangena waza wakhangela, wabona ukuba isibetho asinwenwanga endlwini emva kokutyatyekwa kwendlu, umbingeleli wovakalisa ukuba ihlambulukile indlu leyo, ngokuba isibetho siphilisiwe.+
49 Yaye ukuze ayisulungekise esonweni loo ndlu, wothabatha iintaka zibe mbini+ nomsedare+ nomchako omfusa+ nehisope.
50 Umele ayixhelele enye intaka esityeni sodongwe phezu kwamanzi aqukuqelayo.+
51 Awuthabathe umsedare nehisope+ nomchako omfusa nentaka ephilileyo, azithi nkxu egazini lentaka exheliweyo nasemanzini aqukuqelayo, ayifefe+ indlu izihlandlo zibe sixhenxe.+
52 Ayisulungekise esonweni indlu ngegazi lentaka leyo nangamanzi aqukuqelayo nangentaka ephilileyo nangomsedare nangehisope nangomchako omfusa.
53 Woyindulula intaka ephilileyo iye endle, ngaphandle kwesixeko, aze ayicamagushele+ indlu; yohlambuluka ke.
54 “Nguwo lowo umthetho ophathelele nasiphi na isibetho seqhenqa+ nokudlathuka kweenwele+
55 nophathelele iqhenqa lesambatho+ nelendlu,
56 nophathelele ukujaduka nokhwekhwe nebala,+
57 ukuze kunikelwe ngawo uyalelo+ xa into ingahlambulukanga naxa into ihlambulukile. Nguwo lowo umthetho weqhenqa.”+
Yithumele
Yithumele
Levitikus 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Ngaloo mihla, xa kwakukho isihlwele esikhulu kwakhona yaye singenanto yakudla, wabiza abafundi waza wathi kubo:+
2 “Ndiyasisizela+ isihlwele, ngenxa yokuba sele iziintsuku ezintathu sihleli kufuphi nam yaye asinanto yakudla;
3 kwaye ukuba ndiyasindulula sigoduke singatyanga, siya kutyhafa endleleni. Eneneni, abathile kuso basuka kude.”
4 Kodwa abafundi bakhe bamphendula besithi: “Ziya kuvela phi na apha kwindawo ekwanti izonka ezinokwanela aba bantu?”+
5 Waza wababuza wathi: “Zingaphi izonka eninazo?” Bathi: “Zisixhenxe.”+
6 Wayalela isihlwele ukuba singqendeve emhlabeni, yaye wathabatha izonka ezisixhenxe, wabulela,+ waziqhekeza, waza wazinika abafundi bakhe ukuba bazidlulise, yaye bazidlulisela esihlweleni.+
7 Babekwanazo neentlanzana ezimbalwa; yaye, akuba ezisikelele, wathi nazo mabazidlulise.+
8 Ngako oko badla banela, kwaza kwakuqokelelwa amaqhekeza aseleyo, azalisa iingobozi zomphako ezisixhenxe.+
9 Kanti kwakukho malunga namawaka amane abantu. Ekugqibeleni wabandulula.+
10 Yaye ngoko nangoko wakhwela isikhephe kunye nabafundi bakhe waya kwimimandla yaseDalmanutha.+
11 Kwaphuma abaFarisi baza baphikisana naye, befuna kuye umqondiso ovela ezulwini, ukuze bamvavanye.+
12 Ngoko wagcuma ngokunzulu+ ngomoya wakhe, waza wathi: “Kutheni esi sizukulwana sifuna umqondiso? Inene ndithi, Akukho mqondiso siya kuwunikwa esi sizukulwana.”+
13 Ngako oko wabashiya, wakhwela kwakhona, waza waya kunxweme olungaphesheya.
14 Balibala ukuthabatha izonka, yaye ngaphandle kwesonka esinye babengenanto esikhepheni.+
15 Yaye wabayalela ngokucace gca esithi: “Amehlo enu mawahlale evulekile, lilumkeleni igwele labaFarisi negwele likaHerode.”+
16 Ngoko baxoxisana ngesibakala sokuba babengenazonka.+
17 Ephawula oku, wathi kubo: “Kutheni nixoxisana ngokungabi nazonka?+ Anikaqondi nize nifumane intsingiselo? Nineentliziyo ezibuthuntu ekuqondeni?+
18 ‘Nakuba ninamehlo, aniboni na; yaye nakuba nineendlebe, aniva na?’+ Kwaye anikhumbuli na,
19 xa ndaqhekezela amawaka amahlanu abantu izonka ezihlanu,+ zingaphi iingobozi ezazizele ngamaqhekeza enazithabathayo?” Bathi kuye: “Zazilishumi elinesibini.”+
20 “Xa ndaqhekezela amawaka amane abantu ezisixhenxe, zingaphi iingobozi zomphako ezizele ngamaqhekeza enazithabathayo?” Yaye bathi kuye: “Zazisixhenxe.”+
21 Ngako oko wathi kubo: “Anikayifumani na intsingiselo?”+
22 Bemisa eBhethesayida. Apho abantu bamzisela umntu oyimfama, baza bambongoza ukuba amchukumise.+
23 Yaye wamthabatha umntu oyimfama ngesandla, wamsa ngaphandle kwedolophana, waza, akuba etshicele+ emehlweni akhe, wambeka izandla wambuza wathi: “Ngaba kukho nantoni na oyibonayo?”
24 Umntu lowo wakhangela phezulu waza wathi: “Ndibona abantu, kuba ndibona, okungathi yimithi kodwa kuyahambahamba.”
25 Wandula ke wabeka izandla zakhe kwakhona emehlweni omntu lowo, waza umntu wabona ngokucacileyo, waphiliswa, wabona yonk’ into kakuhle.
26 Ngoko wamndulula ukuba agoduke, esithi: “Kodwa uze ungangeni kwidolophana.”+
27 UYesu nabafundi bakhe bemka baya kwiidolophana zaseKesareya Filipi, yaye endleleni wababuza abafundi bakhe, esithi kubo: “Abantu bathi ndingubani na?”+
28 Bathi kuye: “UnguYohane umBhaptizi,+ yaye abanye bathi, unguEliya,+ ukanti abanye bathi, Ungomnye wabaprofeti.”+
29 Yaye wawubuza kubo umbuzo othi: “Ke nina nithi ndingubani na?” Ekuphenduleni uPetros wathi kuye: “UnguKRISTU.”+
30 Ngako oko wabayala ngokungqongqo ukuba bangaxeleli nabani na ngaye.+
31 Waqala ukubafundisa ukuba uNyana womntu umele eve iimbandezelo ezininzi aze agatywe ngamadoda amakhulu nababingeleli abaziintloko nababhali, abulawe,+ aze avuke kwiintsuku ezintathu kamva.+
32 Wakuthetha ngokuphandle oku. Kodwa uPetros wamthabathela bucala waza wamkhalimela.+
33 Wajika, wakhangela kubafundi bakhe waza wakhalimela uPetros, wathi: “Suka uye emva kwam, Sathana, ngenxa yokuba ucinga, kungekhona iingcamango zikaThixo, kodwa ezabantu.”+
34 Wabizela isihlwele kuye kunye nabafundi bakhe waza wathi kubo: “Ukuba nabani na ufuna ukundilandela, makazincame, athabathe isibonda sakhe sentuthumbo aze aqhubeke+ endilandela.
35 Kuba nabani na ofuna ukuwusindisa umphefumlo wakhe uya kulahlekelwa nguwo; kodwa nabani na olahlekelwa ngumphefumlo wakhe ngenxa yam neendaba ezilungileyo uya kuwusindisa.+
36 Ngokwenene, kunayiphi na ingenelo ngomntu ukuzuza ihlabathi liphela aze aphulukane nomphefumlo wakhe?+
37 Eneneni, anganikela ngantoni na umntu esikhundleni somphefumlo wakhe?+
38 Kuba nabani na oba neentloni ngam nangamazwi am kwesi sizukulwana sikrexezayo nesinesono, noNyana womntu uya kuba neentloni+ ngaye xa efika esebuqaqawulini bukaYise kunye neengelosi ezingcwele.”+
Yithumele
Yithumele
Marko 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UMBUZO 6
Ndinokukwazi Njani Ukungalandeli Oontanga?
UBUNOKWENZA NTONI WENA?
Khawucinge ngoku: UBrian ubona abafana ababini afunda nabo besiza kuye, atsho axuxuzelelwe sisisu. Sele bemzame kabini kule veki ukuba atshaye. Ngoku kuza kuba kokwesithathu.
Omnye uthi:
“Usewedwa nangoku? Mandikwazise kwitshomi yam.”
Utsho eqwabazel’ itshomi yakhe iliso, ekhupha into epokothweni aze afune ukuyinika uBrian.
UBrian uthe akubona ukuba uphethe icuba, hayi ke, satsho saxuxuzela ngamandla isisu sakhe.
UBrian uthi: “Mfethu, bendinixelele ukuba andi. . . ”
Esathetha uqhawulwa ngumfana wesibini: “Sukuba ligwala kangaka mfondini!”
Ngesibindi uBrian uthi: “Andilogwala!”
Lo mfana uyamgona aze athethele phantsi esithi, “Khawulithathe mfethu.”
Umfana obemnika icuba ulisondeza ebusweni bakhe aze esebeza athi: “Soze sixelele mntu.”
Ukuba ubunguBrian, ubuza kuthini?
CINGA!
Ngaba aba bafana bayicingisisile le nto bayenzayo? Yinto ebebefuna ukuyenza le? Mhlawumbi akunjalo. Kuyabonakala ukuba baqhutywe ngabanye. Ngenxa yokuba befuna ukuthandwa, baye bavumela ukuxelelwa ngabanye.
Ukuba ibinguwe lo, ubuza kukwazi njani ukungenzi le nto ifunwa ngoontanga bakho?
YIBONE INGOZI ISEZA
IBhayibhile ithi: “Onobuqili ubona intlekele azifihle, kodwa abangenamava bayadlula baze bafumane isohlwayo.”—IMizekeliso 22:3.
Ngokufuthi, unokuyibona ingozi iseza. Ngokomzekelo, masithi ubona abo ufunda nabo bemele kude betshaya. Ukuba ingozi uyibona iseza, iya kuthi ifika ube uyilindile.
CINGA
IBhayibhile ithi: “Yibani nesazela esilungileyo.”—1 Petros 3:16.
Zibuze, ‘Ukuba ndenza into ethandwa ngabanye abantu, ekuhambeni kwexesha ndiza kuziva njani?’ Inyaniso kukuba, usenokubakholisa oontanga bakho okwethutyana. Kodwa uya kuziva njani emva kwexesha? Ngaba uxolele ukuzifihla kuba nje ufuna ukuthandwa ngabantwana ofunda nabo?—Eksodus 23:2.
YENZA ISIGQIBO
IBhayibhile ithi: “Isilumko siyoyika [okanye, siyiphaphele ingozi].”—IMizekeliso 14:16.
Asinakuyibaleka into yokuba kufuneka senze isigqibo yaye siya kuphila nemiphumo yesigqibo esisenzileyo. IBhayibhile ithetha ngamadoda awenza isigqibo esifanelekileyo, anjengoYosefu, uYobhi noYesu. Ikwathetha nangalawo enza isigqibo esingafanelekanga, anjengoKayin, uEsawu noYudas. Wena, uza kwenza isigqibo esinjani?
IBhayibhile ithi: ‘Qhuba ngokuthembeka.’ (INdumiso 37:3) Ukuba sele ucingile ngemiphumo yaye usenzile isigqibo, kunokuba lula ukuxelela oontanga bakho into ofuna ukuyenza kwaye uya kuphumelela.
Ungakhathazeki—akuzi kufuneka ubashumayeze. Kufuneka nje uthi HAYI kodwa ungajiki. Okanye ukuze bacacelwe ukuba uqinisekile ngesigqibo sakho usenokuthi:
“Nindikhuphe mna!”
“Andiyenzi loo nto!”
“Niyayazi nani loo nto!”
Eyona nto ifunekayo kukuba ungabe uyocinga kodwa uqiniseke ngento oyithethayo. Ukuba wenjenjalo, uya kumangala yindlela abaya kukhawuleza ngayo ukukuyeka!
UNOKWENZA NTONI XA UGEZELWA?
Umele wenze ntoni xa oontanga bakho behlekisa ngawe? Uza kuthini xa besithi, “Yintoni—uligwala na wena?” Xa besitsho, yazi ukuba bafuna wenze le nto ithandwa ngabo. Uza kuthini? Unokutsho enye yezi zinto.
Usenokuvuma. (“Ninyanisile, ndiyoyika!” Emva koko, bachazele isizathu.)
Usenokuphindisa. Bachazele isizathu sokuba ungafuni ukwenza loo nto bathi yenze, uze ubenze bacinge. (“Ayifani nani into yokutshaya yhaz!”)
Ukuba abakuyeki, bashiye! Kaloku, xa uhleli, abazukuyeka ukukugezela. Kanti xa ubashiya, ubabonisa ukuba awuvumi ukutshintshwa ngabo.
Inyaniso yile, oontanga baya kusoloko befuna wenze into ethandwa ngabo. Kodwa nguwe omele ugqibe ngento ofuna ukuyenza, ubachazele uze ungajiki. Ekugqibeleni, isigqibo sesakho!—Yoshuwa 24:15.


text:
1:1 UPawulos, umpostile kaYesu Kristu ngokuthanda kukaThixo, ngokwedinga lobomi obukuKristu Yesu,
1:2 ubhalela uTimoti, umntwana wakhe oyintanda; uthi, Makube lubabalo, nenceba, noxolo oluvela kuThixo uYise, noKristu Yesu iNkosi yethu.
1:3 Ndinokubulela kuye uThixo, endamkhonzayo kwakoomawokhulu ndinesazela esihlambulukileyo, ndikukhumbula njengokungapheliyo, ekukhungeni kwam ubusuku nemini;
1:4 ndilangazelela ukunga ndingakubona, ndizikhumbula nje iinyembezi zakho, ukuze ndizaliswe luvuyo;
1:5 ndikhunjuzwa nje ukholo olukuwe olungenakuhanahanisa, lona lwahlalayo kuqala kunyokokhulu uLoyisi, nakunyoko uYunike, endinyanisileyo ke ukuthi luhleli nakuwe.
1:6 Endithi ngenxa yelo thuba ndikukhumbuze, ukuba usikhwezele isipho sokubabalwa kwakho nguThixo, esikhoyo kuwe ngokubekwa kwezandla zam phezu kwakho.
1:7 Kuba uThixo akasinikanga moya wabugwala; wasinika owamandla, nowothando, nowesidima.
1:8 Ngoko ke musa ukuba nazintloni ngabo ubungqina beNkosi yethu, nangam, mna mbanjwa wayo; suka uve ububi kunye nam ngenxa yeendaba ezilungileyo, ngokwamandla kaThixo;
1:9 owasisindisayo, wasibiza ngobizo olungcwele, engenzi ngokwemisebenzi yethu, esenza ngokweyakhe ingqibo, nobabalo, esababalwa ngalo ngoKristu Yesu phambi kwamaxesha aphakade;
1:10 lwabonakaliswa ke ngoku ngako ukubonakala koMsindisi wethu uYesu Kristu, owakubhangisayo okunene ukufa, kodwa wabukhanyisa ubomi nokungonakali, ngazo iindaba ezilungileyo ezi;
1:11 endamiselwa zona mna, ndaba ngumvakalisi nompostile nomfundisi weentlanga;
1:12 endithi kananjalo ngenxa yeli thuba ndive obu bunzima. Noko ke andinazintloni; kuba ndiyamazi endikholiweyo nguye; kanjalo ndithi, ndeyisekile ukuba unako ukuyigcina into endimphathisileyo, ese kuloo mini.
1:13 Umzekelo wamazwi aphilileyo owawevayo kum, wubambe elukholweni naseluthandweni olukuKristu Yesu.
1:14 Loo nto intle uyiphathisiweyo, yigcine ngoMoya oyiNgcwele ohleliyo ngaphakathi kwethu.
1:15 Oku uyakwazi, ukuba bandinikele umva bonke abaseAsiya; abanoFigelo noHermogene.
1:16 Yanga iNkosi ingayenzela inceba indlu kaOnesiforo; ngokuba kwaba futhi endiphumza, akaba nazintloni nguwo umxokelelwane wam.
1:17 Wathi akuba eseRoma, wandifuna ngokukhuthala okukhulu, wandifumana.
1:18 Yanga iNkosi ingamfumanisa inceba eNkosini ngaloo mini. Nguwena waziyo kakuhle oko zingako izinto awalungiselela ngazo e-Efese.
2:1 Wena ngoko, mntwana wam, yomelela elubabalweni olukuKristu Yesu;
2:2 uthi nezinto owazivayo kum ngamangqina amaninzi, ezo uzibeke phambi kwabantu abathembekileyo, bona baya kukulingana ukufundisa nabanye.
2:3 Wena ngoko bunyamezele ububi, njengomphumi-mkhosi olungileyo kaKristu Yesu.
2:4 Akukho namnye uthi, ephuma umkhosi, azibhijele ngemicimbi yobu bomi; ukuze amkholise lowo umnyulele ukuphuma umkhosi.
2:5 Nakuba ke ubani esithi azame emdlalweni, akathweswa sithsaba, ukuba akathanga azame ngokomthetho.
2:6 Umlimi lowo ubulalekayo, umelwe kukwamkela kuqala kwiziqhamo.
2:7 Ziqiqe izinto endizithethayo; iNkosi yokupha ke ingqondo ezintweni zonke.
2:8 Mkhumbule uYesu Kristu, engovukileyo kwabafileyo, engowembewu kaDavide, ngokweendaba zam ezilungileyo;
2:9 endiva ububi ngenxa yazo, kude kuse ezintanjeni, njengomenzi wobubi; ke lona ilizwi likaThixo alibotshiwe.
2:10 Ngenxa yoko izinto zonke ndiyazinyamezela ngenxa yabo abanyulwa, ukuze nabo bamkele usindiso olukuKristu Yesu, ndawonye nozuko olungunaphakade.
2:11 Lithembekile ilizwi eli: Kuba xa safa naye, sodla ubomi kwandawonye naye;
2:12 ukuba siyanyamezela, solawula kwandawonye naye; ukuba siyamkhanyela, naye wosikhanyela;
2:13 ukuba asithembekile, yena uhlala ethembekile; akanako ukuzikhanyeza.
2:14 Bakhumbuze ezo zinto, uqononondise emehlweni eNkosi, ukuba kungenziwa mfazwe yamazwi angancedi lutho, kuze kubhukuqeke abaphulaphuli.
2:15 Kukhuthalele ukuzimisa phambi koThixo ucikidekile, ungumsebenzi ongenazintloni, ulungisa ukulahlula ilizwi lenyaniso.
2:16 Ke zona iintetho ezingento, ezihlambelayo, zinxweme; kuba ziya kuhambela phambili kokukhona kungahloneli Thixo.
2:17 Nelizwi labo liya kudla njengesilonda esiqhenqethayo; abanoHimenayo noFileto,
2:18 abathe bona bayiphosa inyaniso, besithi uvuko seluthe lwakho, kananjalo belubhukuqa ukholo lwenxenye.
2:19 Noko ke limi, lithe nkqi, ilitye lesiseko likaThixo, linambhalo uthi, INkosi iyabazi abangabayo; nothi, Mabasuke kuko ukungalungisi, bonke abalibizayo igama likaKristu.
2:20 Ke endlwini enkulu akubikho zitya zagolide nazasilivere zodwa; kubakho nezomthi nezomdongwe. Inxenye ke zezembeko, inxenye azizambeko.
2:21 Ukuba ngoko umntu uthe wazikhuphulula kwezo zinto, woba sisitya sembeko, singcwalisiwe, simlungele kakuhle umninindlu, silungiselwe wonke umsebenzi olungileyo.
2:22 Ke zibaleke iinkanuko zobutsha; phuthuma ke ubulungisa, ukholo, uthando, uxolo nabo bayinqulayo iNkosi ngokwasentliziyweni ehlambulukileyo.
2:23 Yinxweme imibuzwana yobudenge engenangqeqesho, usazi ukuba izala imfazwe.
2:24 Ke umkhonzi weNkosi akamele kulwa; umele ukuba nokuthantamisa kubantu bonke, enokufundisa, enyamezela ububi,
2:25 ebaqeqesha ngobulali abo baphikayo; ukuba akangethi na kanti uThixo abaphe inguquko esa ekuyazini inyaniso,
2:26 babuye baqabuke, baphume esibatheni sakhe uMtyholi, ababanjiselwe ukuthanda kwakhe nguye.
3:1 Ke, kwazi oku, ukuba ngemihla yokugqibela kuya kufika amaxesha anomngcipheko.
3:2 Kuba abantu baya kuba ngabazithandayo, abathandi bemali, abaqhankqalazi, abakratshi, abanyelisi, abangeva bazali,
3:3 abangabuleliyo, abangengcwele, abangenabubele, abangenatarhu, abatyholi, abangenakuzeyisa, izibhoja, abangenakuthanda kulunga,
3:4 abancethezi, izityhuthutyhuthu, abathiwe lwale likratshi, abathandi beziyolo kunokuba bathande uThixo;
3:5 benokumila kokuhlonela uThixo, ukanti bayawakhanyela amandla ako. Kwabo ke khwebuka.
3:6 Kuba baphuma kwaba, abo banyebelezela ezindlwini, bathimbe abafazazana abazono ziziimfumba, bephethwe ziinkanuko ngeenkanuko,
3:7 behlala befunda, bangaze phofu babe nako ukufika ekuyazini inyaniso.
3:8 Kwangolo hlobo ke, bathi ooYanes noYambres bamchasa uMoses, ngokunjalo nabo aba bayayichasa inyaniso. Bangabantu abonakele iingqiqo, abangenakucikideka ngakulo ukholo.
3:9 Abayi kuhambela phambili ngakumbi; kuba ukungabi nangqiqo kwabo kuya kubonakala kubantu bonke, njengokuba kwaba njalo okwabaya.
3:10 Ke wena uyilandile eyam imfundiso, ihambo, ingqibo, ukholo, ukuzeka kade umsindo, uthando, unyamezelo,
3:11 iintshutshiso, iintlungu ezinjengezo zandihlelayo kwa-Antiyokwe, eIkoniyo, eListra; ukutshutshiswa okunjengoko ndakuthwalayo, yaza iNkosi yandihlangula kuko konke.
3:12 Nabo bonke ke abathanda ukuhlala ngokuhlonela uThixo kuKristu Yesu baya kutshutshiswa.
3:13 Ke bona abantu abangendawo noosiyazi, kukhona baya kuhambela phambili ebubini, belahlekisa, belahlekiswa.
3:14 Ke wena yima ezintweni owazifundayo, waqiniselwa kuzo, umazi owazifunda kuye;
3:15 nokuba uzaze kwasebuntwaneni izibhalo ezingcwele, ezinako ukukulumkisela elusindisweni ngokukholwa kuKristu Yesu.
3:16 Sonke isibhalo, siphefumlelwe nguThixo nje, sikwancedela ukufundisa, ukohlwaya, ukululeka, ukuqeqesha okusebulungiseni,
3:17 ukuze umntu kaThixo afaneleke, exhobele wonke umsebenzi olungileyo.
4:1 Ndiyaqononondisa mna ngoko emehlweni kaThixo, neNkosi yethu uYesu Kristu, oza kugweba abaphilileyo nabafileyo, kwanangokubonakala kwakhe nobukumkani bakhe:
4:2 livakalise ilizwi; zingisa ukwenjenjalo ngamathuba alungileyo naxakileyo; yohlwaya, khalimela, vuselela, unako konke ukuzeka kade umsindo, nokufundisa.
4:3 Kuba kuya kubakho ixesha abangayi kuyinyamezela imfundiso ephilileyo; baya kusuka ngokweenkanuko zabo bazifumbele abafundisi, bebaba iindlebe;
4:4 babeya kuzisonga zimke iindlebe kuyo inyaniso, baphambukele ke kuzo iintsomi.
4:5 Ke wena yiba yingcathu ezintweni zonke, nyamezela ububi, umsebenzi womshumayeli weendaba ezilungileyo wenze, buzalise ubulungiseleli bakho.
4:6 Kuba mna sendithululwa ngokomnikelo; nalo ixesha lokunduluka kwam likufuphi.
4:7 Umzamo omhle ndiwuzamile, ugqatso ndilufezile, ukholo ndilugcinile.
4:8 Okokugqibela ndibekelwe isithsaba sobulungisa, eya kundibuyisela ngaso ngaloo mini iNkosi, umgwebi olilungisa; ingabi ndim ndedwa ke, ibe ngabo bonke abakuthandayo ukubonakala kwayo.
4:9 Khawuleza uze kum kamsinya;
4:10 kuba uDemasi wandishiya ngokuthanda iphakade langoku, waya eTesalonika; uKreske uye kwelaseGalati; uTito uye kwelaseDalmati.
4:11 NguLuka yedwa onam. Thabatha uMarko uze naye; kuba unokundinceda kakuhle kumsebenzi wokulungiselela.
4:12 Ke uTikiko ndamthumela e-Efese.
4:13 Ingubo endayishiya eTrowa kuKarpo, uze uyiphathe ekuzeni kwakho, neencwadi ezo, ngokukodwa ezezintsu.
4:14 UAlesandire, umkhandi wobhedu, wandenza izinto ezininzi ezimbi; iNkosi iya kumbuyekeza ngokwemisebenzi yakhe.
4:15 Mlumkele nawe; kuba wawachasa kunene amazwi ethu.
4:16 Kokokuqala ukuziphendulela kwam, akubangakho namnye unam, basuka bonke bandishiya; kwanga akungebalelwe kubo oko.
4:17 Noko ke iNkosi yandinceda, yandomeleza; ukuze ngam uvakaliso lweendaba ezilungileyo luzaliseke, neentlanga zonke zive; ndaza ndahlangulwa emlonyeni wengonyama.
4:18 Isaya kundihlangula yona iNkosi kuwo wonke umsebenzi ongendawo, indisindisele ebukumkanini bayo obusemazulwini; kuyo makubekho uzuko, kuse emaphakadeni asemaphakadeni. Amen.
4:19 Bulisa kuPriska noAkwila, nakwindlu kaOnesiforo.
4:20 UErasto wasala eKorinte. Ke uTrofimo ndamshiya eMileto esifa.
4:21 Khawuleza uze, kungekabi sebusika. Uya kubulisa uYubhulo, noPudens, noLino, noKlawudiya, nabo abazalwana bonke.
4:22 INkosi uYesu Kristu mayibe nomoya wakho. Ubabalo malube nani. Amen.


text:
Inzululwazi
Inzululwazi (Ngolwimi lwesiLatini kuthiwa yiscientia, oko kuthetha ukuthi "Ulwazi"[1]) yinkqubo eyenziwa ngezicwangciso, ngeendlela ezamkelekileyo nangemiqathango yophando kwinzululwazi ngendlela eyakwenza ukuba kubelula ukuba luvavanywe kunjalo nje luphicothwe, kutsho kubelula ukwenza uqikelelo ngeziphumo zophando olwenziwa kweli phakade. Yonke ke le miqathango yophando kufuneka ilandelwe ngenyameko xa kuqokolelwa ulwazi olu loluhlobo. [2][3][4] Kwintsingiselo yakudla nekuyeyona ibusondela kule, inzululwazi ikwabhekisa kuhlobo lolwazi olunokugocwa-gocwa ngemibuzo ze ke ngoko lube lwakheke phezu kwezizathu ezivakalayo nezinokuthi zichazwe ngokwamanqaku avakalayo ze ke ngoko lube lulwazi ekunokungqiyanywa kulo ngenxa yokuthembeka kwalo ingakumbi xa lusetyenziswa. Lowo usebenza ngobunzululwazi kuthiwa yingcali yezophando.
Kwisigaba sexesha elide , inzululwazi njengohlobo lolwazi yayisondele kakhulu ngonxibelelwano kwiFilosofi.
Inzululwazi yile nto siyenzayo xa sifuna ukufunda ngokwenzeka kwindalo yehlabathi. Iyiphysics, ichemistry, ibiology, igeology kunye ne-astronomy. Kwinzululwazi kusetyenziswa imathematics, kwaye into okanye isenzeko sifundwa ngobunjalo bayo, sijongiwe, size sihliwe amahlongwane phezulu, sigocwagocwa, ize emva koko loo nto kuphandwa ngayo ikhe ilingwe ngeenjongo zokujonga okokuba oko kulindeleke kuyo kuzakwenzeka na. Inzululwazi ikhupha ulwazi oluchanekileyo nolungenamakhwiniba, imithetho yakwanzululwazi, kunye netheori [2][5] 'inzululwazi' ikwabhekisa kulwazi oluninzi yolwazi oluthe lwafunyanwa ngokusebenzisa le nkqubo. [6][7]
Uphando lobunzululwazi lusebenzisa iindlela zophando zakwanzululwazi. uphando lobunzululwazi lusebenzisa isiphakamiso (hypotheses) esisekwe phezu kwezimvo okanye phezu kolwazi osele lukho kakade. Ngoko ke ezi ziphakamiso ziyaphicothwa ngokuvavanywa kwii-experiments.
Bonke abantu abafunda bekwaphanda ngeenzame zokufumanisa yonke into ngobunzululwazi babizwa ngokuba ziingcali zabaphandi. Ezi ngcali zifunda izinto ngokuthi zijonge kwizinto ezifunda ngazo ngononophelo, ngokuthi zenze umlinganiselookanye zimente ezi zinto, zize zenze le misebenzi apho zizakukhe zilinge khona ze ziphinde zikuvavanye konke oko. ezi ngcali zenza zonke iinzame ukuze zichaze okokuba kutheni na izinto zisenzeka ngale ngendlela ezenzeka ngayo, zize ziqikelele okuzakwenzeka.
Iindlela zokwenza uphando lobunzulwazi[tshintsha | edit source]
Namhlanje, "inzululwazi" isoloko ibhekisa kwiindlela zokufumana ulwazi, ingekuko ukufumana uqobo lolwazi kuphela. Ijongene kuphela nokwenzekayo kwizinto ehlabathini. [8] kwinkulungwane yeminyaka ye-17 neye-18 iingcali kwezenzululwazi bathi gqolo ukuseka ukwakhiwa kolwazi ngokwemithetho yendalo enjengeNewton's laws of motion. Kwaza kwathi xa sele kudlule inkulungwane ye-19, igama elithi "Nzululwazi" liya linxulunyaniswa ngakumbi nendlela yokuphanda ngokobunzululwazi, njengendlela yokufunda indalo esemhlabeni, kuquka iphysics, ichemistry, igeology kunye nebiology.
Kuwakule nkulungwane ye19 apho eli gama lithi umphandi wakwanzululwazi lathi lathiywa nguWilliam Whewell. Injongo yakhe yayikukwahlula abo balangazelela ukwazi ngendalo kwabo bafuna olunye uhlobo lolwazi. [9]
Iindlela zophando is the name given to the methods used by scientists to find knowledge. Ezona mpawu zibalulekileyo kwindlela yophando nazi:
- Umphandi wakwanzululwazi uza nombuzo okanye abhaqe ingxaki engaba imalunga nendalo. ezinye ke ingxaki ziba lula, nank'umzekelo "mingaphi imilenze yempukane?" ukanti ke eminye imibuzo okanye iingxaki zibanzulu kakhulu, nank'umzekelo, "kutheni le nto izinto zisiwa phantsi emhlabeni?"
- Olandelayo, esakube eyifumene igxaki, umphandi wakwanzululwazi uyikhangela ayiphicothe ngobunono ingxaki leyo. Bayisebenze ke beyiphicotha, baqokelele bonke ubungqina obunokuza nobunyani. Ngamanye amaxesha inye kuphela into ekufuneka eyenzile lo mohandi kukufunda le ngxaki ngononophelo olungummangaliso.
- kukho imibuzo engenakuphendulwa ngokungqalileyo. kulapho ke abaphandi bathi beze namava abo ngokuthi bacebise, baze ke oko bakucebisileyo bakuvavanye ukuba kuyinyaniso kusini na. Kukwalapho ke benzaulingo baze baqokelele idata|ulwazi]].
- Ngelingeni, bayakuqikelela oko bacinga okokuba kuyimpendulo echanekileyo okanye elungileyo kwimibuzo nakwiingxaki ebebenazo phambi kophando. Emva koko ke bayakuxelela abantu ngophando nangeziphumo zophando abalwenzileyo.
- Kamva, abanye abaphandi bakwanzululwazi basenokuvumelana okanye bangavumelani. Banakho ukuza nesinye isisombululo kuloo ngxaki ibekiweyo. Basenokuzibeka esikalini ngokukhe bazilinge ezi zisombululo beza nazo ngeenjongo zokuzivavanya. Nantoni na kwinzululwazi kufuneka iphicothwe xa kufunyaniswe okokuba isisombululo ebekuziwe naso kwixesha elidlulileyo asonelisi ngokupheleleyo.
ezinye iimpawu zenzululwazi[tshintsha | edit source]
akusibabo bonke abantu abavumelana nendlela esebenza ngayo inzululwazi. Ezinye iingcali zakwa Filosofi kunye nabaphandi okanye iingcali zakwanzululwazi zithi ulwazi oluthethwayo ngobunzululwazi lwamkelekile okwexeshana. Luthi ze lugcinwe kube kanti lunenkcazelo egqibeleleyo nenambithekayo ngenxa yokunyaniseka kwayo. Xa ke le ntehto ichazayo ngenzululwazi ingenasisekelo, iyashenxiswa kuze kubekwe enye endaweni yayo. Okanye, ngamanye amaxesha iingcali zakwanzululwazi zihlala phantsi ziyixovule ziyihlaziya endaweni yokuyishenxisa. Mhlawumbi ke ziqhubele phambili ngokuyisebenzisa ngethemba lokuba iyakubangcono ngokuya kuhamba ixesha isetyenziswa.
Inzululwazi yindlela yokufumana ulwazi ngoku shenxisa into engeyonyaniso.
Iingcali kufuneka ziqaphele ngokukodwa xa zinika ingcaciso engqamene naloo nto bayifunde beyijonge ngamehlo baza benza nomlinganiselo wayo. Bayakhuphisana ingulowo nalowo ufuna ukuza nenkcazo engcono. Ingcaciso isenokuba yenika umdla okanye yeyonelisayo, kodwa ukuba ayingqinelani noko kubonwa nokusele kulinganiswe zezinye iingcali, ziyakusuke zizame ukuba zifumane enye inkcazelo engcono
Phambi kokuba ibe linokupapashwa iphepha lobunzululwazi, iingcali ziqala zilifunde kuqala, zize zijonge okokuba ingaba le nkcazelo enikwe kweli phepha iyangqinelana na nale ifumaneka kuloo nto kuthethwa ngayo. sitsho sithethe ngengokuphicothwa kwephepha lusapho lwakwanzululwazi okanye zezinye iingcali. Emva kokuba epapashiwe amaphepha, kuyakubakho ezinye kwakhona iingcali eziya kujongisisa okokuba kusetyenziswe kwa ezi ndlela zovavanyo kusini na, kukwaphicothwe kwangendlela efanayo xa bekuphandwa, okanye kwenziwe uvavanyo olukwafana noluya, ngeenjongo zokubona okokuba ingaba iziphumo zizakufana kusini na. kuphicothwa kwephepha lusapho lwakwanzululwazi okanye zezinye iingcali] kunye nophinda-phindo lwezifundo okanye amalinge okufunda into akukuphela kwendlela yokuqinisekisa ubunyani nokuchaneka obukulwazi oluare the only way to be sure the knowledge is nokuchaneka correct kolwazi oluphandiweyo.
Inzululwazi yenza imizekelo efumaneka kwindalo, [[models of our universe}imizekelo efumaneka kweli hlabathi]], kunyenamachiza. Zininzi ke iintlobo-ntlobo ezifumaneka kwanzululwazi, kunjalo nje zinamagama azo. Nangona kunjalo, akufuneki ukuthi "inzululwazi ithi" nayiphi na into. Inzululwazi yinkqubo, akuyonyaniso okanye ingqokolela yenyaniso nje kuphela, kungeyomithetho ekukholelwa kuyo ngaxesha nye.
Ezinye iintlobo zenzululwazi[tshintsha | edit source]
* Ezendalo
| valign=top |
- Formal and applied sciences
- ↑ "science". Online Etymology Dictionary. http://www.etymonline.com/index.php?term=science&allowed_in_frame=0. Retrieved 2014-09-20.
- ↑ 2.0 2.1 Wilson, Edward O. (1998) Consilience: The Unity of Knowledge (1st ed.) New York, NY: Vintage Books pp. 49–71 ISBN 0-679-45077-7 Cite error: Invalid
tag; name "wilson" defined multiple times with different content
- ↑ "... modern science is a discovery as well as an invention. Kwafunyaniswa okokuba indalo jikelele iziphinda-phinda ngokwaneleyo, ngokokude ibonakale okokuba isenokuchazwa icalu-calulwe ngokwemithetho echaziweyo nditsho naziingcali zeMathematics; and required invention to devise the techniques, abstractions, apparatus, and organization for exhibiting the regularities and securing their law-like descriptions." —p.vii, J. L. Heilbron, (2003, editor-in-chief). The Oxford Companion to the History of Modern Science. New York: Oxford University Press. ISBN 0-19-511229-6.
- ↑ Template:Cite dictionary
- ↑ Heilbron J.L. 2003. The Oxford companion to the history of modern science. New York: Oxford University Press, vii. ISBN 0-19-511229-6.
"... modern science is a discovery as well as an invention. It was a discovery that nature generally acts regularly enough to be described by laws and even by mathematics; and required invention to devise the techniques, abstractions, apparatus, and organization for exhibiting the regularities and securing their law-like descriptions".
- ↑ "Online dictionary". Merriam-Webster. http://www.m-w.com/dictionary/science. Retrieved 2009-05-22. "knowledge or a system of knowledge covering general truths or the operation of general laws especially as obtained and tested through scientific method..."
- ↑ Popper, Karl (2002) [1959] The Logic of Scientific Discovery (2nd English edition ed.) New York, NY: Routledge Classics p. 3 ISBN 0-415-27844-9 OCLC 59377149
- ↑ Oxford English Dictionary
- ↑ The Oxford English Dictionary dates the origin of the word "scientist" to 1834.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
29 UHezekiya+ waba ngukumkani eneminyaka engamashumi amabini anesihlanu ubudala, yaye walawula eYerusalem iminyaka engamashumi amabini anesithoba. Igama likanina lalinguAbhiya intombi kaZekariya.+
2 Waqhubeka esenza okulungileyo emehlweni kaYehova,+ ngako konke awakwenzayo uDavide ukhokho wakhe.+
3 Yena ngokwakhe, kunyaka wokuqala wokulawula kwakhe, ngenyanga yokuqala, wazivula iingcango zendlu kaYehova waza wazilungisa.+
4 Wandula wangenisa ababingeleli nabaLevi wabahlanganisela kwindawo evulekileyo+ ngasempuma.
5 Wathi kubo: “Ndiphulaphuleni, baLevi. Ke zingcwaliseni+ nize ningcwalise indlu kaYehova uThixo wookhokho benu, nikhuphe into engasulungekanga endaweni engcwele.+
6 Kuba oobawo benza ngokungathembeki+ benza okubi emehlweni kaYehova uThixo wethu,+ kangangokuba bamshiya+ babujika ubuso babo emnqubeni kaYehova+ baza bamnikela umva.
7 Bazivala iingcango+ zeeveranda bazicima izibane,+ abaqhumiselanga ngeziqhumiso,+ nombingelelo otshiswayo abawunikelanga endaweni engcwele kuTHIXO kaSirayeli.+
8 Ukucaphuka kukaYehova+ kwaba nxamnye noYuda neYerusalem, kangangokuba wabenza bayinto yokungcangcazela,+ into yokukhwankqiswa+ unobangela wokubetha umlozi,+ kanye njengoko nizibonela ngawenu amehlo.
9 Yabona ookhokho bethu bawa likrele,+ oonyana bethu neentombi zethu nabafazi bethu bathinjwa ngenxa yoku.+
10 Ke kaloku kusentliziyweni yam ukwenza umnqophiso+ noYehova uTHIXO kaSirayeli, ukuze ukuvutha komsindo wakhe kubuye kuthi.
11 Ke kaloku, bonyana bam, musani ukuphumla,+ kuba nini aninyulileyo uYehova ukuba nime phambi kwakhe ukuze nimlungiselele+ nize niqhubeke njengabalungiseleli+ bakhe nabaqhumisi bombingelelo.”+
12 Kwaoko besuka abaLevi,+ uMahati unyana ka-Amasayi noYoweli unyana ka-Azariya koonyana bamaKohati;+ nakoonyana bakaMerari,+ uKishe unyana ka-Abhedi noAzariya unyana kaYehaleleli; nakumaGershon,+ uYowa unyana kaZima noEden unyana kaYowa;
13 nakoonyana bakaElitsafan,+ uShimri noYewuweli; nakoonyana baka-Asafu,+ uZekariya noMataniya;
14 nakoonyana bakaHeman,+ uYehiyele noShimeyi; nakoonyana bakaYedutun,+ uShemaya noUziyeli.
15 Bandula bahlanganisa ndawonye abazalwana babo bazingcwalisa+ benza ngokomyalelo kakumkani elizwini+ likaYehova, ukuba bahlambulule+ indlu kaYehova.
16 Ke ababingeleli bangena ngaphakathi endlwini kaYehova ukuba bahlambulule nokuba bakhuphe konke ukungahlambuluki okufumaneka etempileni kaYehova bakuse entendelezweni+ yendlu kaYehova. AbaLevi bakwamkela ukuze bakukhuphele ngaphandle kwintlambo yaseKidron.+
17 Ngaloo ndlela baqalisa ngomhla wokuqala wenyanga yokuqala ukungcwalisa, yaye ngomhla wesibhozo wenyanga leyo beza everandeni+ kaYehova; ukuze bangcwalise indlu kaYehova ngeentsuku ezisibhozo, ibe ngomhla weshumi elinesithandathu wenyanga yokuqala+ bagqiba.
18 Emva koko beza ngaphakathi kuHezekiya ukumkani baza bathi: “Siyihlambulule indlu yonke kaYehova, isibingelelo+ somnikelo otshiswayo neempahla zaso zonke,+ netafile+ yezonka ezikroziswayo neempahla zayo zonke.+
19 Neempahla zonke+ awazishenxisayo uKumkani uAhazi+ ebudeni bolawulo lwakhe ngokungathembeki+ sizilungisile, sazingcwalisa;+ yaye ziphambi kwesibingelelo sikaYehova.”
20 Waza uHezekiya+ ukumkani wavuka ekuseni+ wahlanganisa ndawonye iinkosana+ zesixeko waza waya endlwini kaYehova.
21 Bazisa iinkunzi zeenkomo ezisixhenxe+ neenkunzi zeegusha ezisixhenxe neenkunzi zeemvana ezisixhenxe neenkunzi zeebhokhwe ezisixhenxe njengomnikelo wesono+ wobukumkani nangenxa yendawo engcwele nangenxa kaYuda. Ngoko wathi koonyana baka-Aron ababingeleli+ mabanikele ngazo phezu kwesibingelelo sikaYehova.
22 Baxhela+ iinkomo baza ababingeleli bamkela igazi+ bafefa+ ngalo phezu kwesibingelelo; emva koko baxhela iinkunzi zegusha+ bafefa ngegazi+ phezu kwesibingelelo, baza baxhela neenkunzi zemvana bafefa ngegazi phezu kwesibingelelo.
23 Bandula bazisa iinkunzi zebhokhwe+ zomnikelo wesono kufuphi phambi kokumkani nebandla babeka izandla zabo phezu kwazo.+
24 Ke ababingeleli bazixhela baza benza umnikelo wesono ngegazi lazo phezu kwesibingelelo, ukuba bamcamagushele uSirayeli wonke;+ ngenxa yokuba ukumkani wayethe umnikelo otshiswayo nomnikelo wesono wawufanele+ ube ngokaSirayeli wonke.+
25 Ngelo xesha, wabamisa abaLevi+ endlwini kaYehova, namacangci,+ nemirhubhe+ neehadi,+ ngokomyalelo kaDavide+ noGadi+ iimboni noNatan+ umprofeti, kuba kwakungesandla sikaYehova ukuba umyalelo unikezelwe ngabaprofeti.+
26 Ngoko abaLevi baqhubeka bemile nezixhobo+ zikaDavide, kwanababingeleli namaxilongo.+
27 Waza uHezekiya wathi makunikelwe umbingelelo otshiswayo esibingelelweni; yaye ngexesha umnikelo otshiswayo owaqalisa ngalo, kwaqalisa ingoma+ kaYehova kwanamaxilongo, phantsi kolwalathiso lwezixhobo zikaDavide ukumkani wakwaSirayeli.
28 Yaye lonke ibandla laqubuda+ ngoxa ingoma ihlokoma+ namaxilongo ekhala—konke oku kwaqhubeka de umnikelo otshiswayo wagqitywa.
29 Ngokukhawuleza nje bakugqiba ukuwunikela, ukumkani nabo bonke ababenaye baguqa baqubuda.+
30 Ke uHezekiya ukumkani neenkosana+ baxelela abaLevi ukuba badumise uYehova ngamazwi kaDavide+ naka-Asafu+ imboni. Ngoko baqalisa ukunikela indumiso benemihlali,+ baqhubeka beguqa yaye bequbuda.+
31 Ekugqibeleni uHezekiya waphendula wathi: “Ke kaloku niye namiselwa+ ngenxa kaYehova. Sondelani, nize nizise imibingelelo+ nemibingelelo yokubulela+ endlwini kaYehova.” Yaye ibandla laqalisa ukuzisa imibingelelo nemibingelelo yokubulela, naye wonke ubani ontliziyo ivumayo, wazisa iminikelo etshiswayo.+
32 Inani leminikelo etshiswayo eyeziswa libandla yaba ziinkomo ezingamashumi asixhenxe, iinkunzi zeegusha ezilikhulu, neenkunzi zeemvana ezingamakhulu amabini—ezo zonke zaba ngumnikelo otshiswayo kuYehova;+
33 Kwanomnikelo ongcwele, yaba ziinkomo ezingamakhulu amathandathu nomhlambi ongamawaka amathathu.
34 Kuphela ababingeleli+ babembalwa, yaye ababanga nako ukuyihlinza yonke iminikelo etshiswayo.+ Ngoko abazalwana babo+ abaLevi babancedisa de umsebenzi wagqitywa+ de nababingeleli bazingcwalisa, kuba abaLevi babenentliziyo ethe tye+ ekuzingcwaliseni+ kunababingeleli.
35 Yaye, iminikelo etshiswayo+ yayimininzi kakhulu enamanqatha+ nemibingelelo yobudlelane+ neminikelo ethululwayo+ yeminikelo etshiswayo. Ngaloo ndlela inkonzo yendlu kaYehova yalungiswa.+
36 Ngako oko uHezekiya nabo bonke abantu baba nemihlali ngenxa yesibakala sokuba uTHIXO oyinyaniso elungiselele abantu,+ ngenxa yokuba yinto eyenzeka ngequbuliso.+
Yithumele
Yithumele
2 Kronike 29
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=29&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D29%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
43 Yandula ke yandisa esangweni, isango elijonge ngasempuma.+
2 Yaye, khangela! ubuqaqawuli+ boTHIXO kaSirayeli babusiza buvela kwicala lasempuma,+ kwaye ilizwi lakhe lalinjengesandi samanzi amaninzi;+ nomhlaba wakhanya ngenxa yobuqaqawuli bakhe.+
3 Lwalunjengembonakalo yombono endandiwubonile,+ njengombono endandiwubonile xa ndandisiza konakalisa isixeko;+ kwakukho neembonakalo ezinjengembonakalo endandiyibone ngakuMlambo iKebhare,+ ndaza ndawa ngobuso.
4 Ubuqaqawuli+ bukaYehova beza eNdlwini ngendlela yesango elibheke empuma.+
5 Waza umoya wandiphakamisa+ wandisa kwintendelezo engaphakathi, yaye, khangela! iNdlu yayizele bubuqaqawuli bukaYehova.+
6 Ndeva uthile ethetha nam apho eNdlwini,+ yaye indoda leyo yayimi ecaleni kwam.+
7 Yahlabela mgama yathi kum:
“Nyana womntu, le yindawo yetrone yam+ nendawo yentende yeenyawo zam,+ apho ndiya kuhlala khona phakathi koonyana bakaSirayeli ukusa kwixesha elingenammiselo;+ yaye bona, indlu kaSirayeli, abayi kuphinda balenze inqambi igama lam+ elingcwele, bona nookumkani babo,+ ngokuhenyuza kwabo nangezidumbu+ zookumkani babo ekufeni kwabo,
8 ngokufaka kwabo umbundu womnyango wabo ngasembundwini womnyango wam nomgubasi wabo ngasemgubasini wam, kukho udonga phakathi kwam nabo.+ Yaye balenza inqambi igama lam elingcwele ngezinto zabo ezicekisekayo abazenzayo,+ ukuze nje ndibatshabalalise ndinomsindo.+
9 Ke kaloku mabasuse uhenyuzo lwabo+ nezidumbu zookumkani babo zibe kude kum,+ kwaye ngokuqinisekileyo ndiya kuhlala phakathi kwabo ukusa kwixesha elingenammiselo.+
10 “Wena ke, nyana womntu, yazisa indlu kaSirayeli ngeNdlu le,+ ukuze bazive bethotyiwe ngenxa yeziphoso zabo,+ yaye bamele balinganise umfanekiselo.
11 Yaye ukuba okunene baziva bethotyiwe ngenxa yako konke oko bakwenzileyo, bazise ukuma kweNdlu le,+ nokulungelelaniswa kwayo namasango ayo okuphuma nawokungena, konke ukuma kwayo nazo zonke iinkcukacha zayo, nako konke ukuma kwayo nayo yonke imithetho yayo uze ubhale phambi kwamehlo abo, ukuze bagcine konke ukuma kwayo nazo zonke iinkcukacha zayo baze okunene bazenze.+
12 Nguwo lo umthetho weNdlu leyo. Kumphezulu wentaba ummandla wayo uphela macala onke uyeyona nto ingcwele.+ Khangela! Nguwo lo umthetho weNdlu leyo.
13 “Yaye le yimilinganiselo yesibingelelo ngokweekubhite,+ ikubhite iyikubhite nobubanzi besandla.+ Nomzantsi waso yikubhite. Nobubanzi yikubhite. Umqukumbelo waso eludinini macala onke, lungangomolulo omnye weminwe. Sisiseko sesibingelelo ke esi.
14 Ukususela kumzantsi osemgangathweni ukusa kwinqwanqwa elijikelezileyo ziikubhite ezimbini, yaye ububanzi yikubhite enye. Nokususela kwinqwanqwa elincinane elijikelezileyo ukusa kwinqwanqwa elikhulu elijikelezileyo ziikubhite ezine, ububanzi baso yikubhite.
15 Iziko lesibingelelo ziikubhite ezine, yaye ukuphuma ezikweni lesibingelelo kuse phezulu ziimpondo ezine.+
16 Kwaye ubude beziko lesibingelelo ziikubhite ezilishumi elinesibini, neekubhite ezilishumi elinesibini ububanzi,+ lisisikwere kumacala alo omane.+
17 Inqwanqwa elijikelezileyo ziikubhite ezilishumi elinesine ubude, neekubhite ezilishumi elinesine ububanzi, kumacala alo omane; nomqukumbelo olingqongileyo sisiqingatha sekubhite, nomzantsi walo yikubhite macala onke.
“Nezinyuko zalo zijonge ngasempuma.”
18 Yaye yathi kum: “Nyana womntu, itsho iNkosi enguMongami uYehova ukuthi, ‘Le yimimiselo yesibingelelo ngemini yokwenziwa kwaso, ukuze kunikelwe phezu kwaso iminikelo etshiswa kuphele+ nokuze kufefwe ngegazi kuso.’+
19 “‘Yaye umele ubanike ababingeleli bobuLevi,+ abayinzala kaTsadoki,+ abo basondelayo kum,’+ itsho iNkosi enguMongami uYehova, ‘ukuze balungiselele kum, ithole lenkomo eliyinkunzi, ithole lomhlambi, libe ngumnikelo wesono.+
20 Uze ke uthabathe intwana yegazi lalo, ulifake ezimpondweni zaso zone nakwiimbombo zone zenqwanqwa elijikelezileyo nakumqukumbelo macala onke uze uzisulungekise esonweni,+ usicamagushele.+
21 Umele uthabathe ithole lenkomo eliyinkunzi, umnikelo wesono, yaye limele litshiswe kwindawo emiselweyo apho eNdlwini, ngaphandle kwengcwele.+
22 Ngomhla wesibini uya kusondeza iduna lebhokhwe, eliphilileyo, libe ngumnikelo wesono; yaye bamele basisulungekise isibingelelo esonweni njengoko bebesisulungekisile esonweni ngethole lenkomo eliyinkunzi.’
23 “‘Ekugqibeni kwakho ukusisulungekisa esonweni uya kusondeza ithole lenkomo eliyinkunzi, ithole lomhlambi, eliphilileyo, nenkunzi yegusha emhlambini, ephilileyo.
24 Kwaye umele uzisondeze phambi koYehova, yaye ababingeleli bamele bagalele ityuwa phezu kwazo+ baze bazinikele zibe ngumnikelo otshiswa kuphele kuYehova.
25 Kangangeentsuku ezisixhenxe uya kunikela inkunzi yebhokhwe ibe ngumnikelo wesono ngemini;+ nethole lenkomo eliyinkunzi, ithole lomhlambi, nenkunzi yegusha emhlambini, ezigqibeleleyo, baya kunikela ngazo.
26 Kangangeentsuku ezisixhenxe baya kucamagushela+ isibingelelo, yaye bamele basihlambulule baze basimisele.
27 Baya kuzigqiba ke ezo ntsuku. Yaye kuya kuthi ngomhla wesibhozo+ nokususela ngoko kuse phambili ababingeleli banikele esibingelelweni iminikelo yenu etshiswa kuphele neminikelo yenu yobudlelane; kwaye ngokuqinisekileyo ndiya kukholiswa nini,’+ itsho iNkosi enguMongami uYehova.”
Yithumele
Yithumele
Hezekile 43
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=43&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D43%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SEPTEMBA 14, 2016
ETURKMENISTAN
Abasemagunyeni EAshgabad Bavalela UMansur Masharipov Ngezityholo Ezibubuxoki
NgoJuni 30, 2016, amapolisa aqinisekisa ukuba kuthotyelwa umthetho, abamba uMansur Masharipov kwisixeko saseAshgabad, eTurkmenistan. Ukususela kwihlobo lango-2014 la mapolisa ebemkhangela kuba esenza umsebenzi wonqulo njengeNgqina LikaYehova. UMnumzana Masharipov, oneminyaka eyi-32, watyholwa ngokubetha ipolisa nangona yayilipolisa elalimndlandlathekisa. UMnumzana Masharipov, ebekade enyamezele ukuxhatshazwa nokungcungcuthekiswa kuba nje esenza umsebenzi wonqulo. NgoAgasti 18, 2016, inkundla yaseTurkmenistan yamgweba unyaka esentolongweni. UMnumzana Masharipov, wabhena.


text:
Amavolontiya Asebenza Kwisiza EsiseTuxedo
Ixesha ngu-6:45 kusasa eTuxedo, eNew York. Lizole nasebukhweni bezinja ibe phezu kwedama elisecaleni kwesakhiwo esinemigangatho emine kuthe rhwelele umkhenkce. Kukho abafana neentombi ezinxibe iimpahla zokusebenza abangena kwesi sakhiwo. Bahambe iikhilomitha ezimalunga neziyi-80 besuka kwiihotele, kumakhaya akufutshane nakwezinye iindawo
Ngaphambi kolu suku lwanamhlanje uninzi lwaba bantu lusuka kwiindawo ezikude, kuzo zonke iinxalenye zaseUnited States nakwezinye iindawo. Baye bavolontiya ukusebenza apha
Namhlanje kukho amavolontiya amalunga ne-120, nangona inani liza kuye lisanda kwiinyanga ezizayo. Angena kwigumbi lokudlela ibe ahlala abe lishumi etafileni. Amaninzi aphunga ikofu. Kutsho ivumba elimnandi lebacon. Nkqo ngentsimbi yesixhenxe iiTV eziseludongeni ziveza ingxubusho yeBhayibhile. Kwimizuzu elishumi elinesihlanu kamva, kuhanjiswa isidlo sakusasa. Ibacon ihamba nesonka, amaqanda nepapa. Ininzi into etyiwayo.
Emva komthandazo wokuvala kuyiwa emsebenzini. Abo benza umsebenzi wokwakha bavakala kwasencokweni ukuba bonwabile. Banxibe oomakarabha, iindondo zokukhusela amehlo, iivesti eziqaqambileyo namabhanti okufaka izixhobo zokusebenza.
Ngalo msebenzi wenziwayo kutshintshwa i-International Paper Company eseTuxedo ibe likomkhulu lamaNgqina kaYehova eliza kuba kufutshane nedolophu yaseWarwick. Amagumbi okuhlala neeofisi zakhiwa kwesi sakhiwo sikhoyo kuquka iindawo zokusebenzela neendawo zokugcina izinto. NgoLwesibini, ngoMatshi 12, 2013, abasemagunyeni bakhupha imvume yeplani yesiza esiseTuxedo.
Amkelwa njani amavolontiya xa efika kwiindawo zokuhlala? UWilliam waseNew Jersey uthi: “Xa sifika sichazelwa iindawo zokulala, siboniswe indawo nendlela yokusebenzisa izitshixo. Wonke nje umntu olapho ukulungele ukunceda. Xa ufika eTuxedo, udibana nomphathi weqela emva kokuba utye isidlo sakusasa ibe uyakuchazela umsebenzi oza kuwenza.”
Kunjani ukukhonza apha? UYajaira nomyeni wakhe basuka ePuerto Rico ibe basebenza ngeplanga. Uthi: “Sivuka ekuseni malunga no-4:30. Sicoca indawo esihlala kuyo, siphunge ikofu size siye kukhwela ibhasi esilandayo. Ekupheleni kosuku sayadinwa kodwa sihlala sonwabile.”
Isiza saseWarwick singqongwe ngamahlathi. UZach nenkosikazi yakhe uBeth abasuka eMinnesota bayancedisa ekulungiseni isiza esiseWarwick. Babuzwa isizathu sokuba beze apho, uBeth uthi: “Sikholelw’ ekubeni ayikho enye into ebhetele ngaphandle kokukhonza uYehova. Sifuna ukusebenzisa ubuchule bethu ekumkhonzeni.”


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
UThixo Uthumela UMoses EYiputa
Funda ngendlela uYehova awazibonakalisa omelele ngayo kunoFaro waseYiputa oneenkani. Funda eli bali leBhayibhile kwi-intanethi okanye uzikhuphelele iPDF.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?